LAGI LAMBAT KES VIDEO AZMIN DISELESAIKAN, LAGI BURUK IMEJ KERAJAAN

Minggu ini saja sudah dua kali Muhyiddin Yassin selaku Menteri Dalam Negeri mengeluarkan kenyataan berhubung siasatan polis berkenaan video seks sejenis yang didakwa membabitkan Azmin Ali.
Kali pertama, pada 7 Julai, beliau memaklumkan siasatan kes itu sedang berjalan dan tiada tempoh tertentu ditetapkan untuk pihak polis menyelesaikannya.
“Kita tidak tetapkan tempoh tertentu dan pihak polis akan melakukan apa yang sepatutnya berhubung siasatan itu sebelum diserahkan kepada Ketua Polis Negara dan saya selaku Menteri Dalam Negeri untuk dibawa kepada pengetahuan Perdana Menteri untuk tindakan selanjutnya,” ujar beliau.
Semalam, Muhyiddin sekali lagi bersuara mengenai siasatan kes itu dengan berkata, kenyataan Tun Mahathir tidak akan mempengaruhi pihak polis dalam menjalankan tugasnya.
Tun Mahathir sebelum ini mempertahankan Azmin berhubung dakwaan terlibat dalam hubungan seks sejenis sebagaimana terdapat dalam video tersebut dengan mengatakan ia sebagai palsu.
“Saya fikir itu adalah pandangan Perdana Menteri terhadap keseluruhan keadaan.
“Tetapi, saya memberi jaminan mereka (polis) akan bebas (dalam siasatan) kerana integriti kerajaan juga penting,” katanya.
Jelas dalam hal ini Muhyiddin begitu prihatin terhadap kebimbangan yang makin merebak di kalangan orangramai berhubung siasatan kes itu yang kini sudah memasuki tempoh kira-kira sebulan tanpa sebarang penyelesaian.
Bagi orangramai, kes itu tidak harus memakan masa yang lama untuk disiasat dan diselesaikan kerana ia adalah siasatan yang mudah dan “straightforward” dengan tidak perlu menyiasat ramai orang berkaitan dengannya.
Lagi pun, Haziq Abdullah Abdul Aziz yang mengakui secara terbuka beliau adalah salah seorang lelaki dalam video tersebut sudah pun diambil keterangannya oleh pihak polis.
Begitu juga dengan Azmin yang didakwa Haziq sebagai pasangannya dalam hubungan seks sejenis itu.
Bermakna, selain kesimpulan sudah boleh dibuat berdasarkan keterangan yang diambil daripada kedua-duanya, perkara lain yang perlu dilakukan ialah mengesahkan ketulenan video itu.
Persoalannya, apakah untuk menentukan ketulenan video itu perlu memakan masa sampai sebulan?
Bukankah polis negara kita antara yang tercekap di dunia?
Keprihatinan Muhyiddin dalam kes ini tentunya tidak lain kerana bimbangkan kesannya kepada kedudukan kerajaan di mata rakyat.
Sebagai Menteri Dalam Negeri, pendirian Muhyiddin adalah sesuatu yang wajar, bahkan harus dipuji.
Mahu tidak mahu, harus diakui jika siasatan ini memakan masa terlalu dan rakyat mula melihatnya sebagai percubaan untuk melengah-lengahkan keadaan, ia adalah suatu petanda yang buruk kepada kedudukan serta masa depan kerajaan.
Kerajaan akan dilihat ada agenda lain, sedangkan kebenaran, walau bagaimana pahit sekali pun, ia tetap kebenaran dan tidak harus diselindungkan.
Dengan Muhyiddin sudah sudah kali bersuara sehingga ini, pihak polis sebenarnya tidak ada pilihan lain selain harus menyegerakan siasatan mereka seberapa cepat yang boleh.
Tulen atau tidak video tersebut dan sama ada salah seorang pelakunya adalah Azmin atau bukan, hasil siasatan mesti segera diumumkan.
Lagi lama disimpan, lagi buruk dan merudum imej kerajaan di mata umum.
Bersama pelbagai masalah yang sedang melanda negara ketika ini, isu video yang mengaitkan Azmin ini tidak harus menjadi satu lagi beban yang menyusahkan kerajaan dan Tun Mahathir untuk menanggungnya.
(Shahbudindotcom 10/07/2019)

0

0

votes
Article Rating
Kongsikan artikel ini


PERLANTIKAN NAJIB MENGESAHKAN BN TOLAK PEMBAHARUAN

Perlantikan Najib Razak sebagai Pengerusi Lembaga Penasihat BN nampaknya hanya menyebabkan perpecahan, kecelaruan dan keadaan yang tidak menyenangkan dalam gabungan pembangkang itu.
Kepercayaan dan keyakinan Zahid Hamidi selaku Pengerusi BN bahawa perlantikan itu mungkin membawa kebaikan berikutan populariti Najib di media sosial, boleh dikata meleset setakat ini.
Dua pemimpin UMNO, Nazri Aziz dan Khairy Jamaluddin adalah antara yang secara terbuka menentang perlantikan itu.
Kata Nazri, oleh kerana Najib yang menyebabkan BN kalah dan hilang kuasa dalam PRU14 lalu, adalah sukar untuk meyakini bekas Perdana Menteri itu mampu memberikan nasihat yang boleh diterima pakai bagi mengembalikan BN ke persada kuasa semula.
Khairy Jamaluddin pula menyatakan beliau tiba-tiba berasa tidak gembira dengan perlantikan Najib itu.
Pengerusi Lembaga Penasihat UMNO, Tengku Razaleigh Hamzah dalam masa yang sama berharap dengan perlantikan Najib itu, budaya “warlords” tidak akan muncul semula di dalam UMNO.
“Mungkin kumpulan “warlords” akan muncul kembali mengatasi kumpulan pembaharuan dalam UMNO,” katanya.
Tidak mustahil sebenarnya mereka yang tidak setuju dengan perlantikan Najib ini makin membesar hari demi hari. Cumanya, ada yang berani bersuara dan ada yang memilih berdiam diri.
Secara logiknya, oleh kerana BN hilang kuasa ketika ditangan Najib, adalah sesuatu yang kelakar dan tidak masuk akal untuk melantik bekas Perdana Menteri itu memainkan peranan dalam usaha untuk mengembalikan gabungan itu kembali berkuasa.
Idea dan corak pemikiran Najib malah mungkin masih terkepung dalam pemikiran lama yang sudah ditolak rakyat sebelum ini, sedangkan rakyat lebih mahukan pembaharuan.
Lagi pun, populariti Najib di media sosial tidak sama dengan peranannya untuk menasihatkan BN agar dapat kembali berkuasa semula.
Ia adalah dua perkara yang berbeza. Bahkan, perlantikan Najib itu hanya mengesahkan BN masih tidak berubah, meskipun sudah kalah dan ditolak rakyat.
Keyakinan orangramai ialah dengan perlantikan itu Najib kini seolah-olah dipersetujui semula oleh Zahid Hamidi dan BN untuk dijadikan Perdana Menteri kembali sekiranya gabungan itu mampu menang semula dalam PRU akan datang.
Soalnya, apakah rakyat mahu kembali memilih BN semula untuk berkuasa jika dengannya akan menyebabkan bukan saja Najib, malah Rosmah Mansor, Jho Low, Riza Aziz dan lain-lainnya akan turut memainkan bangkit semula dalam politik serta ekonomi negara?
Tidakkah rakyat menolak BN dalam PRU lalu antaranya ialah kerana tidak mahu campurtangan mereka itu dalam pentadbiran kerajaan?
Seperkara lagi, berikutan Najib dan Zahid Hamidi sedang berdepan banyak kes mahkamah dan ramai yang percaya hukuman penjara sedang menanti kedua-duanya berikutan kes yang sedang dihadapi sekarang adalah mudah dan jelas, meletakkan kedua-duanya dengan peranan penting bagi menghadapi PRU akan datang tidak akan menyumbang sebarang makna.
Selain imej mereka yang sudah tercalar dengan pelbagai laporan media berhubung kes yang sedang dihadapi, persoalan lain ialah apa jadi jika dalam waktu terdekat ini Najib dan Zahid Hamidi dijatuhkan hukuman bersalah?
Bukankah ia akan menyebabkan imej BN terus merudum lagi di mata rakyat?
Jika didapati bersalah, meskipun mungkin hukuman boleh ditangguhkan sementara menunggu rayuan, tetapi ia dengan sendirinya menyebabkan kelayakan kedua-duanya sebagai Ahli Parlimen akan terlucut serta tidak boleh lagi bertanding dalam PRU yang seterusnya?
Maka, siapakah pula yang mahu BN tonjolkan sebagai bakal pemimpin mereka untuk menerajui negara?
Dalam hal ini, tidakkah lebih baik jika daripada sekarang lagi BN sudah mula mengorak langkah ke arah pembaharuan dan menonjolkan muka-muka baru yang boleh diterima ramai sebagai bakal menerajui negara ini?
Percayalah, meskipun Najib kembali popular di media sosial, tetapi untuk meletakkannya kembali berkuasa akan menyebabkan rakyat berfikir lima enam kali mengenainya.
(Shahbudindotcom 11/07/2019)

0

0

votes
Article Rating
Kongsikan artikel ini


MUKHRIZ TAK FAHAM, JANJI KEPADA ANWAR ADALAH KONSENSUS PH

Menolak tanggapan bahawa beliau sedang dipersiapkan oleh bapanya untuk menjadi Perdana Menteri di masa akan datang, Mukhriz Mahathir berkata, beliau tidak pernah bercita-cita terlalu besar ke arah itu.
Meski demikian, Menteri Besar Kedah itu tetap sedia memainkan peranan lebih besar di peringkat persekutuan jika khidmatnya diperlukan.
“Sekiranya negara memerlukan saya di peringkat persekutuan, saya bersedia dan mampu memikul tanggungjawab itu.
“Cita-cita saya tidak terlalu besar. Saya tidak buat rancangan untuk menjadi Perdana Menteri seperti sesetengah orang lain melakukannya,” kata beliau.
Mukhriz seterusnya berkata, tiada perjanjian bertulis dibuat dalam kalangan pemimpin PH tentang tarikh khusus untuk Anwar Ibrahim mengambil alih kepimpinan kerajaan.
“Tiada perjanjian bahawa ia mesti dilakukan dalam tempoh 2 tahun. Mungkin ada cadangan begitu, tetapi tiada persetujuan bertulis atau perjanjian mulut tentangnya,” kata beliau lagi.
Hmmmmm….
Tidak sukar sebenarnya untuk memahami bahawa kata-kata Mukhriz yang menyebut sesetengah lain yang begitu bercita-cita menjadi Perdana Menteri itu adalah ditujukan kepada Anwar.
Dalam masa yang sama, tidak sukar juga menilai bahawa apabila beliau menyebut dirinya bukan seperti itu, ia adalah sesuatu yang logik dan tepat sekali.
Ini kerana antara Mukhriz dan Anwar tentu jauh bezanya, baik dari segi perwatakan, nilai perjuangan, keberanian, semangat, rekod kerja, pergaulan – malah senang cerita, segala-galanya adalah jauh berbeza antara kedua-duanya itu.
Kerana itu, kalau pun Mukhriz mengatakan beliau mahu menjadi Perdana Menteri, bukan saja pemimpin Bersatu sendiri akan berfikir lebih daripada sekali untuk menyokongnya, malah barangkali Tun Mahathir sendiri akan merenung wajah anaknya itu dengan lebih lama tanpa mengelipkan matanya.
Hakikat ini tentu saja berbeza dengan Anwar. Di dalam negara dan di peringkat antarabangsa, nama Anwar tidak sukar ditonjolkan lagi.
Dalam kedudukan sekarang, jawatan Perdana Menteri itu sebetulnya bukanlah dikejar atau disasarkan oleh Anwar, tetapi ia adalah sesuatu yang sudah dijanji, dipersetujui dan dimuktamadkan untuk diserahkan kepadanya.
Mungkin yang menjadi isu hanyalah tempoh masa janji itu mahu ditunaikan, tetapi yang lebih menjadi masalah ialah kerana ada pihak mahu janji tersebut dimungkiri.
Jika janji itu dipatuhi dengan semangat yang sama ketika perjanjian itu dimuktamadkan pada Kongres PH yang diadakan pada 7 Januari 2018 lalu, semuanya tidak akan jadi masalah seperti sekarang.
Lantaran itu, penting dalam soal peralihan kuasa yang sudah dipersetujui itu, ia bukan soal Anwar terlalu mengejar atau menyasarkannya, tetapi ia adalah janji yang sudah dipersetujui.
Jika tidak ada janji, lebih-lebih lagi jika tiada konsensus daripada semua parti dalam PH, barulah boleh dikata Anwar terlalu mengejar-ngejar jawatan seperti ada orang lain yang melakukannya ketika ini.
Susahkah Mukhriz nak faham mengenainya?
Atau beliau memang selalu “blur” dalam banyak perkara sehingga kerap digelar “Mat Blur” oleh mereka dalam Bersatu sendiri?
(Shahbudindotcom 12/07/2019)

0

0

votes
Article Rating
Kongsikan artikel ini


PM8 JUMPA PM7…..

Bertemu Perdana Menteri Tun Dr Mahathir Mohamad petang tadi di Putrajaya.
Dalam pertemuan itu saya telah bangkitkan beberapa isu antaranya berkenaan rintihan nelayan di Pulau Pinang yang membantah projek raksasa tambakan laut di selatan negeri itu.
Isu ini memberikan dampak yang besar terhadap kelestarian alam sekitar dan kehidupan mereka dan saya menyampaikan hasrat kepada Perdana Menteri untuk menemui penduduk yang terlibat dengan bantahan ini.
Selain isu nelayan Pulau Pinang, saya juga turut bangkitkan beberapa masalah melibatkan golongan kontraktor kelas menengah dan bawahan.
ANWAR IBRAHIM
12 Julai 2019.

0

0

votes
Article Rating
Kongsikan artikel ini


JIKA LEBUHRAYA GAMUDA INGIN DIAMBIL-ALIH OLEH KERAJAAN, MENGAPA PULA PLUS YANG SEDIA MILIK KERAJAAN MAHU DIJUAL KEPADA SWASTA?

Tawaran Maju Holding untuk membeli Lebuhraya Plus Utara-Selatan yang pernah ditolak oleh BN pada 2017 kini dilaporkan seakan-akan beroleh nyawa untuk hidup kembali.
Ia berikutan Maju Holding telah mengemukakan tawaran baru kepada kerajaan dan ia kini sedang diteliti oleh kabinet, meskipun tawaran sebelum ini telah pun ditolak kerana ketidakyakinan kerajaan terhadap pelan yang dicadangkan itu.
Pakej tawaran baru yang dikemukakan oleh Maju Holding kepada Plus antara ialah menawarkan RM3.5 bilion secara tunai, menanggung hutangnya berjumlah RM30 bilion, menurunkan caj tol antara 25 hingga 36 peratus dengan pertukaran tempoh konsesi dipanjangkan sehingga 30 tahun.
Hubungan baik antara pemilih Maju Holding, Abu Shahid Mohamad dengan Tun Mahathir Mohamad dikatakan menjadi antara sebab mengapa syarikat itu membuat tawaran baru kepada kerajaan.
Ada juga cakap-cakap di pasaran mengatakan Tun Mahathir telah datang ke rumah Abu Shahid baru-baru ini dan menikmati makan malam di situ.
Plus sekarang ini dimiliki oleh Khazanah (51 peratus) dan KWSP (49 peratus). Bermakna Plus adalah milik kerajaan kerana Khazanah dan KWSP adalah kepunyaan kerajaan.
Janji PH dalam manifesto PRU14 lalu ialah mahu menghapuskan tol sebagai satu cara menurunkan kos sara hidup rakyat.
Tetapi, dengan menjual pula Plus kepada Maju Holding, sebuah syarikat swasta dengan tawaran pemanjangan tempoh konsesi sehingga 30 tahun, bagaimanakah janji manifesto itu mahu ditunaikan?
Atau PH sekarang ini mahu melupakan janji menghapuskan tol itu dengan mengubahnya kepada sekadar menurunkan kadarnya saja bersama tempoh masa yang lebih lama?
Siapa yang sebenarnya untung jika Plus dijual kepada Maju Holding – syarikat tersebut atau rakyat yang telah memberi kemenangan kepada PH?
Dalam hal ini, selain penjualan Plus itu, jika dilaksanakan, secara langsung telah menodai janji manifesto kepada rakyat, ia juga adalah langkah terbalik jika dibandingkan dengan pengambil-alihan empat lebuhraya dalam bandar milik Gamuda Holding oleh kerajaan, baru-baru ini.
Dikatakan pengambil-alihan empat lebuhraya milik swasta oleh kerajaan itu adalah bertujuan untuk mengurangkan beban hidup rakyat di mana caj kesesakan yang akan diperkenalkan adalah lebih rendah berbanding kadar tol sedia ada.
Jika lebuhraya milik Gamuda diambil-alih oleh kerajaan untuk meringankan beban kepada rakyat, di mana logiknya Plus yang sedia menjadi milik kerajaan, tetapi mahu dijual kepada syarikat swasta dengan tujuan yang sama iaitu meringankan beban rakyat?
Bolehkah dipercayai syarikat swasta yang pada asas tujuannya ialah mengaut keuntungan, tiba-tiba diletakkan harapan untuk mengurangkan beban hidup yang ditanggung rakyat?
Apa yang kerajaan mahu sebenarnya dalam dua kes lebuhraya tersebut?
Mahu mengaut untung dengan membebankan rakyat atau meringankan beban rakyat dengan kerajaan turut mengaut keuntungan?
Bukankah lebih baik jika Plus terus dikekalkan ditangan kerajaan bersama dengan empat lebuhraya Gamuda yang diambil-alih juga oleh kerajaan baru-baru ini jika benar pengambil-alihan oleh kerajaan dapat memberi manfaat yang lebih baik kepada rakyat?
(Shahbudindotcom 13/07/2019)

0

0

votes
Article Rating
Kongsikan artikel ini


ADAKAH KU LI MASIH BERANGAN NAK JADI PM?

Pengerusi Lembaga Penasihat UMNO, Tengku Razaleigh Hamzah berkata, isu pengganti kepada Perdana Menteri, Tun Mahathir Mohamad bukanlah suatu perkara yang sukar untuk diselesaikan.
Kata beliau, isu tersebut sebenarnya dapat diselesaikan dengan mudah dengan menyerahkan kepada Yang Dipertuan Agong untuk menentukan calon yang layak menjadi Perdana Menteri mengikut budi bicara baginda seperti yang diperuntukkan dalam Perlembagaan Persekutuan.
“Apabila selesai masalah ini, rakyat boleh diberikan tumpuan oleh kerajaan bagi menyelesaikan pelbagai masalah dalam negara,” ujar beliau.
Ehh…ehh…kenapa tiba-tiba Ku Li mengeluarkan pendapat seperti ini?
Mengapa mesti soal pengganti Tun Mahathir perlu diserahkan kepada Agong untuk membuat penentuan?
Bukankah ini adalah perkara yang boleh diputuskan oleh PH, sama seperti pertukaran Perdana Menteri yang berlaku dalam BN sebelum ini?
Adakah ketika Tun Abdullah Badawi menggantikan Tun Mahathir pada 2003 dulu ia diputuskan oleh Agong?
Begitu juga, adakah ketika Najib Razak menjadi pengganti Tun Abdullah Badawi pada 2009, ia juga ditentukan oleh Agong?
Jika Pak Lah dan Najib menjadi Perdana Menteri melalui pilihan yang dibuat oleh parti sebagai pemegang majoriti, mengapa pula ketika ini ia perlu diserahkan kepada Agong membuat pilihan?
Apa bezanya antara BN dengan PH?
Kenapa tidak diberi hak kepada PH membuat penentuan, tambahan lagi PH sudah pun membuat ketetapan bahawa Anwar Ibrahim sebagai bakal Perdana Menteri ke-8 selepas Tun Mahathir?
Untuk apa orang kalah dan sudah menjadi pembangkang seperti Ku Li masih mahu sibuk-sibuk dalam urusan yang bukan ada kaitan dengannya?
Atau Ku Li barangkali berharap dengan saranan ini beliau akan dipilih oleh Agong untuk menjadi Perdana Menteri selepas Tun Mahathir kerana beliau adalah berketurunan Raja?
Itukah yang sebenarnya Ku Li harap-harapkan?
Tapi, jika benar Ku Li masih berharap untuk menjadi Perdana Menteri, sedarkah bellau berapa ramai Ahli Parlimen – baik daripada BN mahu pun PH – yang ada di belakang dan sedia menyokongnya?
 (Shahbudindotcom 14/07/2019)

0

0

votes
Article Rating
Kongsikan artikel ini


DI SEBALIK DALANG PEMBIKINAN DAN PENYEBARAN, RAKYAT LEBIH INGIN TAHU KETULENAN SERTA PELAKU VIDEO HAZIQ

Pihak polis dilaporkan telah mengenalpasti dalang di sebalik pembikinan dan penyebaran video seks sejenis yang dikaitkan dengan Menteri Hal Ehwal Ekonomi, Azmin Ali.
Ketua Polis Negara, Abdul Hamid Bador berkata, siasatan mendapati wujud konspirasi tertentu dalam pembikinan video itu yang bertujuan untuk menjatuhkan seseorang.
“Siasatan kes ini tertumpu kepada dua aspek iaitu kami menyiasat mereka yang terlibat dalam pembikinan video itu dan mereka yang menyebarkan video berkenaan.
“Dalam kes ini, kami mengesan terdapat konspirasi dan pakatan pihak tertentu dalam pembikinan dan penyebaran video seks berkenaan,” katanya sebagaimana dilaporkan media.
Setelah lebih sebulan isu video ini menjadi bualan masyarakat dan setelah salah seorang yang menjadi pelakunya, Haziq Abdullah Abdul Aziz mengakui beliau adalah lelaki dalam tayangan itu dan pasangannya adalah Azmin, pihak polis akhirnya mula memberi bayangan bahawa siasatan mereka sudah menampakkan perkembangannya.
Berdasarkan kenyataan Abdul Hamid, jelas bahawa siasatan polis ialah untuk mengesan dalang di sebalik pembikinan dan mereka menyebarkan video tersebut.
Apa maksud dalang di sebalik pembikinan video itu?
Adakah ia bermaksud mereka yang merakam dan memasang kamera sehingga kejadian itu dapat dirakam atau mereka yang mengedit dan memotong-motong video berkenaan untuk diviralkan di media sosial?
Jika itu yang disiasat, adakah ini bermakna video itu adalah tulen dan asli?
Kenapa dalam hal ini pihak polis tidak mengumumkan siasatan berkenaan sama ada video itu tulen atau sebaliknya?
Adakah dengan dalang di sebalik pembikinan yang disiasat ia bermaksud pelaku dalam video berkenaan adalah benar-benar seperti yang didakwa oleh Haziq?
Sslain itu, pihak polis juga dilaporkan sedang menyiasat mereka yang mengedarkan video itu yang didakwa bertujuan untuk menjatuhkan seseorang.
Isu yang lebih penting di sini sebenarnya ialah bukan tentang penyebaran video itu, tetapi siapakah dua pelakunya yang sebenar?
Kalau yang menyebarkannya disiasat, ditahan dan didakwa di mahkamah, bagaimana dengan pelaku-pelaku yang melakukan hubungan seks sejenis itu yang juga merupakan suatu kesalahan dari segi undang-undang?
Adakah mereka tidak dianggap bersalah atau kesalahannya dinilai lebih kecil berbanding mereka yang menyebarkannya?
Meskipun semua pihak mengalu-alukan hasil siasatan pihak polis, namun di samping dua aspek siasatan yang disebut oleh Abdul Hamid iaitu dalang di sebalik pembikinan dan mereka yang menyebarkannya, rakyat secara umumnya lebih ingin tahu tentang ketulenan dan pelaku-pelaku sebenar dalam tayangan video itu.
Harap-harap pihak polis tidak lupa memberitahu kepada rakyat apa yang benar mengenai perkara tersebut.
(Shahbudindotcom 14/07/2019)

0

0

votes
Article Rating
Kongsikan artikel ini


PENAHANAN HAZIQ MENUNJUKKAN VIDEO TULEN?

Haziq Abdullah Abdul Aziz, lelaki yang mendakwa beliau adalah lelaki dalam video seks sejenis yang tersebar luas yang diakuinya dilakukan bersama Menteri Hal Ehwal Ekonomi, Azmin Ali, ditahan reman selama enam hari bermula hari ini.
Turut ditahan reman bersama beliau ialah lima lagi lelaki lain yang dipercayai menyebarkan video tersebut melalui media sosial.
Keenam-enam mereka ditahan reman bagi membantu siasatan mengikut Seksyen 377B Kanun Keseksaan dan Seksyen 233 Akta Komunikasi dan Multimedia 1998.
Seksyen 377B Kanun Keseksaan adalah kesalahan melakukan persetubuhan luar tabii yang jika disabitkan bersalah boleh dihukum penjara sehingga 20 tahun serta sebatan.
Seksyen 233 Akta Komunikasi dan Multimedia 1998 adalah berkaitan penggunaan tidak wajar kemudahan rangkaian atau perkhidmatan rangkaian yang memperuntukkan denda maksimum RM50 ribu atau penjara maksimum setahun jika sabit kesalahan.
Setelah lebih sebulan isu video seks ini menjadi buatan, perkembangan terbaru ini memperlihatkan ada kemajuan dalam siasatan yang dijalankan oleh pihak polis.
Tetapi, apakah yang paling mudah untuk kita faham dengan penahanan reman Haziq dan lima yang lain serta seksyen siasatan yang mereka sedang hadapi?
Tidakkah ini bermakna bahawa video seks sejenis yang didakwa melibatkan Azmin itu adalah asli dan tulen?
Jika video tulen, bagaimana ada siasatan berkaitan kesalahan melakukan seks luar tabii?
Apakah bermakna selepas ini giliran “pasangan yang seorang lagi” pula bakal ditahan reman?
Kesalahan lain mereka disiasat ialah berkaitan Akta Komunikasi dan Multimedia 1998 iaitu berhubung penggunaan internet dan media sosial untuk menyebarkan video tersebut.
Sekali lagi, dengan mereka yang menyebar saja disiasat dan ditahan reman, ia secara tidak langsung juga bermakna sahlah video tersebut adalah tulen dan asli.
Maka, persoalan ialah bagaimana dengan pelaku dalam video itu?
Adakah hanya mereka yang menyebar saja disiasat, tetapi tidak pelakunya?
Nampaknya, di sebalik ada kemajuan dalam tindakan terbaru pihak polis ini, masih banyak lagi hakikat kebenaran yang masih ditunggu-tunggu oleh rakyat daripada kerajaan Malaysia Baru PH ini.
 (Shahbudindotcom 15/07/2019)

1

1

vote
Article Rating
Kongsikan artikel ini


UMNO MULA TERBELAH DUA?

Kembalinya Zahid Hamidi daripada cuti dan memegang semula jawatan Presiden UMNO, disusuli kemudian dengan perlantikan Najib Razak sebagai Pengerusi Lembaga Penasihat BN, ternyata bukanlah suatu berita gembira buat parti yang sudah menjadi pembangkang itu.
Bermula dengan Khairy Jamaluddin menzahirkan perasaan tidak setuju kerana tindakan Zahid Hamidi kembali daripada percutian itu tidak dirujuk kepada MT UMNO terlebih dahulu, beliau kini seolah-olah sudah mendapat rakan baru dalam tindakannya mengkritik parti.
Dalam mesyuarat UMNO Padang Rengas semalam, selain Khairy Jamaluddin atau KJ yang meluahkan perasaan bahawa tegurannya kepada parti adalah kerana sayangkan UMNO, Nazri Aziz seperti wataknya yang biasa, lebih “berbisa” lagi kata-katanya.
Beliau bukan saja mengkritik Zahid Hamidi agar tidak terus bertindak seperti pegawai kepada Najib, malah mempertikaikan perlantikan bekas Perdana Menteri itu sebagai Pengerusi Lembaga Penasihat BN.
Kata beliau, Najib sebenarnya mahukan jawatan Pengerusi BN dengan harapan dapat kembali semula sebagai Perdana Menteri selepas PRU15 akan datang berdasarkan respon baik sokongan rakyat hasil kerjasama UMNO dengan Pas.
Beliau seterusnya menolak Najib mampu menyumbang kepada kemenangan BN lantaran program Bossku yang diadakan di seluruh negara dan mendapat sambutan ramai hanya program untuk budak-budak saja.
Sehubungan itu, Nazri mengatakan tidak wajar untuk Najib ada perasaan mahu kembali menjadi Perdana Menteri, sebaliknya peluang harus diberi kepada golongan muda untuk menerajui negara selepas ini.
Serentak dengan kritikannya itu, Nazri juga mencabar UMNO untuk memecatnya jika dirasakan tindakannya suatu kesalahan.
“Buanglah kalau berani. Dulu buang Muhyiddin dan Shafie Apdal, tengoklah apa jadi.
“Kalau nak tengok apa jadi seterusnya, buanglah saya dan KJ,” kata Nazri lagi.
Parti jadi berpecah dan berantakan ketika sedang berkuasa atau baru memegang kuasa mungkin boleh diterima sebagai sesuatu yang biasa, tetapi malang nampaknya bagi UMNO kerana ia semakin berpecah sejak ketiadaan kuasa.
Dalam minggu-minggu seterusnya di mana ketika ini adalah musim bahagian-bahagian UMNO mengadakan mesyuarat tahunan, Nazri dan KJ pasti akan terus menjadi tarikan untuk dijemput merasmikan mesyuarat bahagian-bahagian di seluruh negara.
Ini kerana tidak dinafikan ramai pemimpin bahagian yang sealiran pemikiran dengan mereka dalam soal bagaimana UMNO dan BN seharusnya diurus sejak kehilangan kuasanya.
Apakah dengan Nazri dan KJ menjadi semakin lantang mengkritik Zahid Hamidi dan Najib akan menjadikan UMNO terpecah dua?
Mahu tidak mahu, nampaknya ini adalah bibit-bibit yang bakal menyaksikan pemilihan UMNO pada 2021 akan datang lebih awal terasa panas dan bahangnya.
Kumpulan Zahid Hamidi/Najib yang dilihat terus menguasai UMNO, suatu gandingan yang sama seperti sebelum PRU14 lalu yang menyebabkan parti itu hilang kuasa dirasakan bakal berhadapan dengan golongan penentang yang kini sudah kelihatan diawali dengan penampilan Nazri dan KJ.
Siapakah lagi pemimpin UMNO yang bakal menyertai mereka?
Bagaimana pula dengan pendirian Mohammad Hassan, Timbalan Presiden UMNO yang sejak beliau
memangku jawatan Presiden UMNO telah mula berjaya memulihkan keyakinan ramai, tetapi sekarang kelihatan menyepi sejak Zahid Hamidi sudah kembali?
Adakah Tok Mat juga akan turut menyertai geng Nazri dan KJ selepas ini?
(Shahbudindotcom 15/07/2019)

0

0

votes
Article Rating
Kongsikan artikel ini


“PEMIMPIN BERDEPAN SIASATAN HARUS BERCUTI”

Kemusykilan ramai berhubung proses penyiasatan polis yang sekarang ini beralih kepada penyebaran video lucah dan bukannya ketulenan video yang melibatkan seorang Menteri seharusnya merupakan satu peringatan bahawa rakyat masih meragui tahap kebebasan agensi penguatkasaan negara walaupun sudah lebih setahun kerajaan bertukar.
Keraguan masyarakat ini akan menjadi lebih parah sekiranya pihak berkuasa dilihat ataupun disyaki membuat siasatan bagi tujuan melindungi individu-individu yang berkuasa.
Di dalam semangat Malaysia Baharu semua pihak terutamanya pemimpin politik dan penjawat awam perlu bertanggung jawab membantu mengembalikan keyakinan umum kepada agensi penguatkuasaan negara terutamanya kepada pihak Polis Di Raja Malaysia (PDRM), Suruhanjaya Pencegahan Rasuah Malaysia (SPRM) dan Jabatan Peguam Negara disamping melindungi integriti dan
kebebasan mereka untuk menjalankan tanggungjawab dengan bebas dan adil.
Justeru itu, pemimpin-pemimpin politik yang dikaitkan dengan tuduhan salah laku boleh membantu agensi penguatkuasaan kita dengan sekurang-kurangnya bercuti sementara dari menjalankan tugas rasmi sehingga siasatan ke atas mereka selesai dijalankan sepenuhnya.
Tindakan ini penting bagi
memberi ruang kepada pihak berkuasa menjalankan tugas dengan bebas dan adil serta menunjukkan kepada masyarakat bahawa pemimpin-pemimpin ini tidak cuba berselindung di sebalik jawatan tinggi, kedudukan di dalam parti apatah lagi di belakang Perdana Menteri sebagai perisai pertahanan mereka.
Mengambil contoh jika seseorang pegawai kerajaan yang berhadapan dengan siasatan pihak berkuasa, beliau akan dilepaskan dari tugasan hakiki buat sementara waktu dan jika didakwa di mahkamah, beliau akan digantung tugas serta-merta.
Justeru, atas prinsip hak kesaksamaan dan kesamarataan dibawah undang-undang menyatakan bahawa anggota pentadbiran termasuk para menteri dan exco-exco negeri sekurang-kurangnya diberikan layanan yang sama ataupun lebih tegas.
Saya juga ingin mengingatkan bahawa jasa bakti serta kedudukan penting seseorang itu tidak boleh mengaburi kedaulatan undang-undang.
Undang-undang harus “buta” dari ketidak-adilan apatah lagi memilih bulu.
Atas sebab-sebab tersebut serta bagi memastikan integriti pihak PDRM dan SPRM sentiasa terpelihara, sudah tiba masanya untuk anggota pentadbiran untuk berpegang kepada prinsip yang dilaungkan mereka.
Saya menyeru agar pemimpin-pemimpin yang didakwa terlibat dengan salahlaku agar bercuti secara sukarela bagi memberi laluan kepada siasatan dijalankan secara sepenuhnya.
YB DATUK SERI SHAMSUL ISKANDAR MOHD AKIN
Ketua Penerangan
Parti Keadilan Rakyat (KEADILAN)
16 Julai 2019.

0

0

votes
Article Rating
Kongsikan artikel ini


RAMAI KETUA BAHAGIAN BERSATU TERANCAM?

Bersatu yang akan mengadakan pemilihan pucuk pimpinannya tahun ini akhirnya memilih sistem campuran antara yang diamalkan UMNO dan PKR.
Mesyuarat agung khas Bersatu akan diadakan pada 20 Julai ini untuk meminda perlembagaannya bagi tujuan melaksanakan sistem pemilihan yang dicadangkan itu.
Sebelum ini Bersatu menggunapakai hampir sepenuhnya perlembagaan UMNO, termasuk berkaitan kaedah pemilihan pucuk pimpinan.
Dalam pindaan yang dicadangkan, bagi pemilihan peringkat cawangan dan bahagian, Bersatu akan menggunakan sistem satu ahli satu undi atau SASU di mana semua ahli yang hadir mesyuarat berhak untuk mengundi.
Bagi pemilihan peringkat pusat pula, sistem yang akan digunakan ialah melalui perwakilan yang dipilih dari peringkat bahagian.
Bermakna, kaedah pemilihan yang memberi hak setiap ahli mengundi sepertimana yang digunapakai oleh PKR hanya dilaksanakan oleh Bersatu untuk peringkat cawangan dan bahagian saja.
Sebaliknya, bagi pemilihan pucuk pimpinan peringkat Pusat, ia akan menggunakan sistem perwakilan sebagaimana yang pernah UMNO gunakan dahulu.
UMNO ketika ini tidak lagi menggunakan sistem perwakilan, tetapi pimpinan peringkat bahagian dan pusat akan diundi oleh perwakilan cawangan-cawangan yang berjumlah hampir 150 ribu orang.
Apakah kesan perlaksanaan sistem campuran yang digunakan Bersatu ini?
Oleh kerana pemimpin Armada dan Srikandi difahamkan paling aktif membawa masuk ahli menyertai Bersatu, besar kemungkinan mereka bukan saja akan menjadi penentu di banyak cawangan dan bahagian, malah tidak mustahil ramai antaranya akan melonjak menjadi Ketua Bahagian.
Sejak sebelum PRU14 hinggalah setelah berjaya menjadi kerajaan, ramai Ketua Bahagian Bersatu didakwa tidak berapa aktif menambah ahli.
Ini kerana sebelum itu mereka sibuk membuat kerja-kerja untuk menghadapi PRU14, manakala selepasnya pula ramai yang mula kecewa kerana tidak memperolehi sebarang habuan dalam bentuk ekonomi, meskipun parti sudah menjadi kerajaan.
Lantaran itu, ahli Bersatu tidak banyak bertambah antara sebelum dan selepas PRU14 sehingga Tun Mahathir Mohamad sendiri pernah melahirkan kekecewaannya berkaitan kekurangan ahli ini.
Tapi apakan daya, ramai Ketua Bahagian ketika ini tiada kemampuan dan tidak ada daya lagi mengeluarkan wang daripada poket sendiri untuk aktiviti parti.
Setelah bertungkus lumus dan berhabis dalam PRU14 lalu, sekurang-kurangnya kini mereka berharap dapatlah peluang perniagaan atau kontrak, kalau pun tidak kedudukan di pelbagai jawatan dalam kerajaan atau GLC.
Semua ini berbeza dengan pemimpin Armada dan Srikandi kerana mereka memang aktif menjemput kawan-kawan dan keluarga menyertai Bersatu sejak dulu untuk survival dan menjaga masa depan.
Selain itu, Syed Saddiq dan Rina Harun juga difahamkan kerap memberi penekanan agar pimpinan di bahagian dan cawangan sentiasa menambah ahli.
Dengan itu, adalah dijangka akan berlaku banyak perubahan dalam kepimpinan bahagian kali ini di
mana sama ada pemimpin Armada atau Srikandi itu sendiri akan menjadi ketua di bahagian dan cawangan atau mereka akan menyokong calon tertentu yang dirasakan lebih baik daripada Ketua Bahagian sedia ada.
Meskipun demikian, oleh kerana pemilihan di peringkat pusat akan menggunakan sistem perwakilan, tidak banyak perubahan dijangka berlaku dalam barisan kepimpinannya.
Pemimpin yang ada jawatan dalam kerajaan atau yang dilihat rapat dengan pucuk pimpinan tetap akan mempunyai kelebihan untuk mengekalkan jawatan masing-masing.
(Shahbudindotcom 16/07/2019)

0

0

votes
Article Rating
Kongsikan artikel ini


DISKUSI BUKU “ANWAR PM KE-8” DI SHAH ALAM PETANG INI

Sebagaimana yang sudah diatur dan diusahakan sejak lebih seminggu yang lalu, petang ini tibalah masanya akan berlangsung diskusi buku “Anwar PM Ke-8 Janji Serah Kuasa Yang Mesti Ditepati”.
Maklumat diskusi adalah seperti berikut:-
Tarikh: 17 Julai 2019 (Rabu)
Masa: 3.00 Petang
Tempat: Restoran Menate Steak Hub, Vista Alam, Seksyen 14, Shah Alam.
Ahli panel diskusi ialah Naib Canselor Universiti Selangor atau UNISEL merangkap Ketua Pegawai Eksekutit Institut Darul Ehsan (IDE), Prof Datuk Dr Mohammad Redzuan Othman, Tokoh Wartawan Negara, A Kadir Jasin dan bekas Presiden Transparency International Malaysia (TI-M) Datuk Seri Akhbar Satar.
Diskusi akan dikendalikan oleh editor Astro Awani, Nazri Kahar selaku moderator.
Kepada yang sudah membuat ketetapan untuk hadir ke diskusi ini, dengan besar hati dialu-alukan kehadiran anda semua.
Bagi yang belum membuat keputusan atau tidak mempunyai maklumat mengenai diskusi ini, tetapi ada kelapangan masa pada petang ini, dengan segala hormatnya turut dipersilakan menghadirkan diri.
Marilah kita memeriahkan diskusi tentang kedudukan PM Ke-8 ini dengan penuh isi dan tanpa emosi.
(Shahbudindotcom 17/07/2019)

0

0

votes
Article Rating
Kongsikan artikel ini


RAKAMAN DISKUSI BUKU “ANWAR PM KE-8”

Dikusi Buku: Anwar PM Ke-8*
_”Janji Serah Kuasa Yang Mesti Ditepati”_
*_LIVE STREAMING_*
📆 17 Julai 2019
⏰ 3:00 Petang
💻 Me’nate Steak Hub, Seksyen 14, Shah Alam, Selangor Darul Ehsan
Diskusi Bersama:
i) Shahbudin Husin, Penulis Buku
ii) Prof Datuk Dr Mohammad Redzuan Otham, Naib Canselor UNISEL / Ketua Pegawai Eksekutif IDE
iii) Datuk A Kadir Jasin, Penasihat Media & Komunikasi Perdana Menteri
iv) Datuk Seri Akhbar Satar, Bekas Presiden Transparency International Malaysia atau TI-M
Saksikan Secara Langsung di: tv.ideselangor.com & https://www.facebook.com/ideselangor/
Anjuran: Special One Publication
#ideselangor #AnwarPMKe8 #viii

0

0

votes
Article Rating
Kongsikan artikel ini


DISKUSI ANWAR PM KE-8 BAKAL MENJELAJAH KE SELURUH NEGARA

Dalam diskusi buku “Anwar PM Ke-8 Janji Serah Kuasa Yang Mesti Ditepati” yang diadakan semalam, turut dilancarkan ialah pragram jelajahnya ke seluruh negara selepas ini.
Pelancaran program jelajah itu dilakukan oleh Naib Canselor UNISEL merangkap CEO Institut Darul Ehsan, Prof Datuk Dr Mohammad Redzuan Othman dengan disaksikan oleh A Kadir Jasin dan Akhbar Satar di penghujung majlis sebelum sessi diskusi.
Usaha mengadakan jelajah ke seluruh negara ini bertujuan memberi lebih kefahaman kepada rakyat di seluruh agar terus mengekalkan pelan peralihan kuasa daripada Tun Mahathir Mohamad kepada Anwar Ibrahim sebagaimana yang telah dijanjikan.
Penekanan ke arah itu bagi memastikan PH tidak berpecah, kerajaan terus stabil serta nama Tun Mahathir sebagai negarawan kekal terpelihara untuk selama-lamanya.
Adalah diharapkan dengan rakyat diberi kefahaman mengenai peralihan kuasa itu, tidak timbul lagi sebarang masalah yang boleh merencatkan berlakunya peralihan kuasa itu.
Nantikan maklumat selanjutnya untuk program jelajah ke negeri-negeri itu dalam waktu terdekat ini.
(Shahbudindotcom 18/07/2019)

0

0

votes
Article Rating
Kongsikan artikel ini


DISKUSI BUKU BERLANGSUNG DENGAN JAYANYA

Diskusi buku “Anwar PM Ke-8 Janji Serah Kuasa Yang Mesti Ditepati” yang berlangsung di Menate Steak Hub, Vista Alam, Seksyen 14, Shah Alam semalam, secara umumnya telah berlangsung dengan cukup berjaya.
Lebih 200 hadirin menghadirinya dengan sebahagiannya terpaksa berdiri untuk mengikuti program tersebut.
Ahli-ahli panel yang terdiri daripada Prof Datuk Dr Mohammad Redzuan Othman, Naib Canselor Unisel/CEO Institut Darul Ehsan, A Kadir Jasin, Tokoh Wartawan Negara dan Datuk Seri Akhbar Satar, bekas Presiden Transparency International Malaysia telah mengupas isu dan soalan yang ditanyakan oleh moderator, Nazri Kahar dengan cukup baik, meyakinkan serta memuaskan hati semua para hadirin.
Kehadiran media juga boleh dikira membanggakan di mana hampir semua media utama memberi liputan dan menyiarkan laporan mengenai hasil perbincangan dalam diskusi itu.
Di bawah ini adalah sebahagian daripada gambar-gambar yang sempat dirakamkan.
Akhirnya, tidak lupa diucapkan terima kasih kepada ahli panel dan semua yang terlibat menjayakan diskusi ini.
Mudah-mudahan berjumpa lagi dalam diskusi-diskusi yang lain selepas ini.
(Shahbudindotcom 18/07/2019)

0

0

votes
Article Rating
Kongsikan artikel ini


PELIK SUNGGUH, VIDEO DISAHKAN TULEN TAPI PELAKU TAK DAPAT DIKENALI

Kenyataan Ketua Polis Negara, Abdul Hamid Bador yang mengesahkan video seks sejenis yang dikaitkan dengan Menteri Hal Ehwal Ekonomi, Azmin Ali adalah tulen, tetapi pelakunya tidak dapat dikenali, hanya menimbulkan lebih banyak tanda tanya dalam kepala rakyat jelata.
Dalam kenyataannya, Abdul Hamid berkata, ketulenan video itu adalah hasil analisis CyberSecurity.
“Kebarangkalian video tersebut tulen adalah tinggi.
“Hasil proses pengecaman wajah (facial recognition) adalah negatif dan tidak dapat mengaitkan pelaku di dalam video tersebut dengan individu yang dimaksudkan,” kata Abdul Hamid dalam satu kenyataan, petang semalam.
Haziq Abdullah Abdul Aziz sebelum ini mengakui beliau adalah lelaki dalam video yang tersebar itu, sambil mendakwa pasangannya adalah Azmin.
Haziq kini sudah diberhentikan sebagai Setiausaha Sulit Kanan Timbalan Menteri Industri Utama serta dipecat daripada PKR. Jawatannya ketika dipecat ialah Ketua AMK Santubong, Sarawak.
Berdasarkan perbualan rakyat dan respon di media sosial, ramai yang tidak dapat menerima apa yang dinyatakan Abdul Hamid itu.
Kata mereka, bagaimana video itu boleh disahkan tulen, tetapi dalam masa yang sama pelakunya tidak dikenalpasti?
Bukankah kedua-duanya saling berkaitan dan tidakkah polis ingin menjalankan siasatan lebih mendalam?
Apakah kenyataan IGP ini tidak lebih hanya bertujuan melindungi seseorang dan kerana adanya arahan daripada pihak atasan?
Kata mereka, adalah pelik apabila pihak berkuasa yang memiliki segala peralatan canggih masih gagal mengesan pelaku video tersebut, sedangkan mata rakyat biasa pun tidaklah sukar mana menelah siapa pelakunya.
Persoalan lain yang ditimbulkan ialah apakah kedua-dua pelaku dalam video itu gagal dikenalpasti atau salah seorang daripadanya saja yang tidak diketahui?
Jika kedua-duanya tidak dapat dikenalpasti, apakah kes ini akan ditutup begitu saja selepas ini?
Atau jika salah seorang daripada dapat dikenalpasti dan seorang lagi tidak, maka apakah pelaku yang dikenalpasti itu akan didakwa di mahkamah dan yang seorang lagi akan bebas begitu saja?
Kalau ini yang berlaku, di manakah keadilan, walhal hubungan seks mesti melibatkan perlakuan dua orang manusia?
Dalam waktu yang sama, tidak kurang yang mempertikaikan bahawa sekiranya pihak polis gagal mengesan pelaku dalam video yang berbentuk HD, bagaimanakah selama ini mereka menangkap penjenayah yang hanya dirakam melalui CCTV yang lebih kabur gambarnya?
Apakah mencari penjenayah yang dirakam melalui CCTV yang kabur lebih mudah berbanding mengenalpasti pelaku dalam video berbentuk HD?
Apa pun, di sebalik kenyataan IGP semalam, selain ia menimbulkan lebih banyak tanda tanda, tidak kurang yang melihatnya sebagai satu lagi lawak jenaka Malaysia Baru.
(Shahbudindotcom 19/07/2019)

0

0

votes
Article Rating
Kongsikan artikel ini


TETAPKAN SEGERA TARIKH ANWAR JADI PM, KRISIS PKR PASTI AKAN BERAKHIR

Kalau kita imbas kembali detik awal bagaimana bermulanya krisis antara Anwar Ibrahim dengan Azmin Ali sehingga ke tahap yang ada sekarang ini, ia sebenarnya berpunca daripada Tun Mahathir Mohamad sendiri.
Semuanya bermula apabila Tun Mahathir melantik Azmin sebagai Menteri Hal Ekonomi sebaik PH berjaya menubuhkan kerajaan pada 10 Mei 2018 yang lalu, sedangkan beliau ketika itu sudah pun mengangkat sumpah sebagai Menteri Besar Selangor.
Di tambah dengan bidang kuasa kementerian yang diterajuinya itu diperbesarkan lagi berbanding sebelum ini yang hanya berada di bawah Jabatan Perdana Menteri, sudah tentu tumpuan kepada beliau juga turut meninggi.
Di sinilah sebenarnya bermula krisis Azmin dengan Anwar kerana Timbalan Presiden PKR itu merasakan beliau adalah “anak emas” kepada Perdana Menteri dan sedang dilorongkan untuk menaik lebih tinggi dalam karier politiknya.
Selari dengan Azmin merasakan bintangnya semakin bercahaya, pendokong Tun Mahathir pula mula mendendangkan pelbagai irama lagu yang menampakkan Menteri Hal Ehwal Ekonomi itu adalah pengganti Tun Mahathir sebagai Perdana Menteri ke-8.
Dalam banyak hal seterusnya, Tun Mahathir terus menonjolkan Azmin dengan melantiknya sebagai Timbalan Pengerusi Khazanah Nasional, badan pelaburan utama kerajaan dan ini menjadikan spekulasi mengenai masa depannya tambah berkembang menjadi bualan.
Ia jugalah kemudiannya yang mendorong Rafizi Ramli mencabar Azmin dalam pemilihan PKR beberapa bulan selepas itu dengan tujuan agar proses peralihan kuasa daripada Tun Mahathir kepada Anwar tidak terganggu.
Dengan tegas Rafizi menyatakan beliau mahu menjadi Timbalan Presiden PKR adalah agar Anwar benar-benar dapat menjadi Perdana Menteri ke-8 sebagaimana yang telah dijanjikan.
Dalam hal ini tidak dipastikan apakah tujuan sebenar Tun Mahathir melantik Azmin sebagai menteri, sama ada mahu meningkatkan lagi karier politiknya, bertujuan menghalang Anwar menjadi Perdana Menteri ke-8 atau mahu menjadikan PKR berpecah kerana masih ada dendam lama, tetapi hakikatnya di situlah bermula segala-galanya krisis dalam PKR sebagaimana kelihatan semakin parah sekarang ini.
Jika hari ini Azmin masih Menteri Besar Selangor dan tidak dijadikan menteri yang kanan di peringkat pusat oleh Tun Mahathir, tidak mungkin apa yang terjadi sekarang akan berlaku dalam PKR.
Hari ini juga, walaupun berdepan dengan isu video seks yang pantas ditafsirkan palsu oleh Tun Mahathir, meskipun akhirnya disahkan ianya adalah rakaman tulen, yang nyata krisis dalam PKR sudah terlalu sukar untuk dibendung.
Ahad ini misalnya, di samping Azmin Ali mengadakan majlis doa selamat serta kesyukuran kerana berasakan namanya sudah dibersihkan oleh IGP, Abdul Hamid Bador apabila memaklumkan pelaku video seks itu tidak dapat dikenalpasti, Anwar juga pada hari dan waktu yang sama turut mengadakan majlis pelancaran zikir serta selawat Nurul Anwar di rumahnya di Bukit Segambut.
Pertembungan ini, selain masing-masing kelompok tampil menyatakan sokongan sama ada kepada Anwar atau Azmin, sebenarnya ini adalah sesuatu yang tidak sihat buat PKR sebagai parti yang memiliki kerusi paling banyak dalam PH.
Mahu tidak mahu, jika keadaan ini berterusan atau mungkin bertambah parah selepas ini, kesannya tentu akan turut menimpa kepada PH.
Maka, bagaimanakah mahu menghentikannya?
Pepatah selalu menyebut, jika sesat di hujung jalan, kembalilah ke pangkal jalan.
Dalam hal ini oleh kerana Tun Mahathir yang menjadi punca krisis, keretakan dan perbalahan dalam PKR, adalah menjadi tanggungjawab beliau juga untuk tampil menyelamatkannya.
Tun Mahathir harus sedar kini tindakannya melantik Azmin sebagai menteri adalah suatu kesilapan yang kini menjerumuskan PKR dan PH ke ambang perpecahan yang tidak tidak pernah berlaku sebelum ini.
Oleh itu, atas nama tanggungjawab dan demi masa depan PH, beliau mesti segera menetapkan tarikh pengundurannya untuk Anwar mengambil alih jawatan Perdana Menteri.
Jika tempohnya mahu menjadi Perdana Menteri selama dua tahun sebagaimana yang ditetapkannya pada awal dulu, tarikh itu sepatutnya ialah Mei 2020 akan datang.
Dengan segera menetapkan tarikh berundur dan Anwar ada kepastian yang benar-benar pasti akan mengambil alih jawatan Perdana Menteri, perbalahan dalam PKR akan berjaya ditamatkan dan seterusnya PH dapat diselamatkan.
Apabila ada tarikh peralihan kuasa, tidak akan wujud lagi kelompok penentang dalam PKR, sesuai dengan ketetapan PH sendiri bahawa Anwar adalah Perdana Menteri ke-8 yang sudah dipersetujui.
Selagi tarikh tidak ditetapkan, perbalahan Anwar dengan Azmin pasti akan berterusan, malah akan bertambah besar yang sekaligus berisiko mengancam kedudukan PH itu sendiri.
Malah, lagi baik untuk membendung perpecahan dalam PKR ini jika Tun Mahathir dapat mengawalkan lagi tarikh pengundurannya itu.
(Shahbudindotcom 19/07/2019)

0

0

votes
Article Rating
Kongsikan artikel ini


HAMID BADOR MULA MENGECEWAKAN MALAYSIA BARU?

Apabila Abdul Hamid Bador dilantik sebagai Ketua Polis Negara, rata-raya orangramai menyambut baik perlantikan itu melihat kepada intergriti yang dimilikinya sebelum ini.
Abdul Hamid adalah watak yang tidak sanggup bersekongkol dalam skandal 1MDB ketika beliau menganggotai pasukan petugas khas pada 2015 dengan mendedahkan wujud perbuatan cuba menyembunyikan saksi dalam siasatan yang dijalankan pasukan itu.
Beliau seterusnya bersuara agar siasatan dijalankan secara telus agar kebenaran mengenai 1MDB dapat diketahui dan dibuktikan.
Akibat daripada itu, beliau telah dipindahkan ke JPM yang merupakan tindakan “menyejuk-bekukannya”.
Beliau yang merupakan Timbalan Pengarah Cawangan Khas Bukit Aman ketika itu lantas mengambil keputusan berhenti daripada jawatannya.
Abdul Hamid kemudian menulis surat terbuka yang panjang kepada kerajaan dengan menyasarkan Ketua Setiausaha Negara Ali Hamsa, Ketua Polis Negara Khalid Abu Bakar, Peguam Negara Apandi Ali dan pegawai-pegawai SPRM dalam kritikannya berhubung siasatan 1MDB, sambil mengingatkan kesan perbuatan di hari muka nanti.
Ramai yang memuji tindakan beraninya bersuara dan menulis surat terbuka itu lantaran tidak ramai yang ada keberanian seperti itu.
Mudah kata, beliau adalah seorang yang berpegang kepada prinsip kebenaran, ada intergriti, tidak tunduk kepada tekanan dan sentiasa yakin Tuhan adalah saksi kepada segala kejadian.
Selepas bersara, Abdul Hamid mengambil keputusan balik kampung dengan mengusahakan tanaman sayur-sayuran di kampung halamannya di Rembau, Negeri Sembilan.
Dalam fasa mahu menyingkirkan Najib dan menumbangkan BN, beliau diketahui umum mempunyai hubungan yang rapat dengan Tun Mahathir dan sering berkunjung serta bertukar-tukar pandangan dengan Pengerusi PH itu.
Nama beliau mendadak muncul semula apabila PH menang PRU14 lalu.
Meski sudah bersara, Abdul Hamid dipanggil mengisi jawatan Pengarah Cawangan Khas, kemudian memangku jawatan Timbalan Ketua Polis Negara dan seterusnya Ketua Polis Negara melalui lantikan kontrak bagi tempoh dua tahun.
Dengan latarbelakang itu, kepercayaan, keyakinan serta harapan umum terhadapnya adalah tinggi agar PDRM yang dipimpinnya tidak tunduk kepada mana-mana tekanan sepertimana sebelum ini.
Bagaimanapun, dalam kes video seks sejenis yang didakwa melibatkan Azmin Ali, harapan orangramai mula terhakis terhadap Abdul Hamid.
Kenyataannya yang mengesahkan hasil analisis CyberSecurity bahawa video tersebut adalah tulen tetapi dalam masa yang sama mengatakan pelakunya adalah individu yang tidak dikenali, dengan segera mengundang kritikan dan kekecewaan ramai.
Kenyataan beliau itu menimbulkan kehairanan kerana ia bukan saja dilihat bersifat kenyataan politik untuk melindungi seseorang, malah kelihatan cuba untuk nampak selari dengan pendirian awal Tun Mahathir yang mengatakan video itu adalah palsu.
Selain itu, lebih keinginan pihak polis untuk mencari dalang dengan mendedahkan kononnya ada pakatan melibatkan habuan wang ringgit dalam penyebaran video itu terus menambahkan lagi kritikan umum terhadap Abdul Hamid.
Mengapakah hanya dalang dan mereka yang menyebar dicari, tetapi pelaku dalam video seolah-olah cuba disembunyi?
Apakah polis di bawah era Abdul Hamid ini tidak banyak berbeza dengan PDRM sebelum ini yang mudah tunduk kepada tekanan atau campurtangan politik?
Jika begitu, di manakah prinsip, intergriti dan paksi kebenaran yang menjadi pegangan Abdul Hamidi selama ini?
Apakah ianya sudah luntur apabila memegang jawatan IGP?
Apa pun, belum terlambat untuk Abdul Hamidi berbuat sesuatu dan menunjukkan dirinya tetap seperti dulu – baik dalam kes 1MDB atau video seks – yang benar tetap benar dan yang salah tetap salah.
Jangan sampai rakyat kecewa dengan melihat polis di era BN dan Malaysia Baru seolah-olah sama saja.
(Shahbudindotcom 20/07/2019)

0

0

votes
Article Rating
Kongsikan artikel ini


KESIAN KU LI…..

Setelah cadangannya agar perlantikan Perdana Menteri ke-8 diserahkan kepada Yang Dipertuan Agong untuk membuat pilihan tidak mendapat sambutan, Tengku Razaleigh Hamzah hari ini tampil lagi dengan cadangan barunya.
Kali ini beliau mencadangkan agar Tun Mahathir Mohamad terus berkhidmat sebagai Perdana Menteri sehingga ke akhir penggal.
Kata beliau, peralihan kuasa yang tergesa-gesa dan terlalu awal boleh memberi kesan buruk kepada rakyat dan juga negara.
Malangnya, jika cadangannya sebelum ini tiada sambutan, cadangan Ku Li kali ini ditolak mentah-mentah oleh Tun Mahathir sendiri.
Dalam reaksinya berkenaan perkara tersebut, Tun Mahathir berkata, beliau tidak akan berkhidmat sehingga habis penggal, walaupun ada yang mencadangkannya berbuat demikian.
“Saya sudah berjanji dan akan menepati janji saya. Apa saja yang dikatakan orang lain, itu adalah pandangan mereka. Bukan saya,” kata Tun Mahathir lagi.
Esok lusa entah apa lagi agaknya cadangan baru akan keluar daripada mulut Ku Li.
Dalam hal ini, saya sendiri ketika menyampaikan mukaddimah di majlis diskusi buku “Anwar PM Ke-8 Janji Serah Kuasa Yang Mesti Ditepati” baru-baru turut menyentuh perkara yang sama.
Saya telah menyebut bahawa jika Tun Mahathir dipaksa untuk berkhidmar sehingga habis penggal, ia bermakna beliau ketika itu akan berusia 98 tahun usianya.
“Ini bermakna, memaksa Tun Mahathir bekerja sehingga ke usia 98 tahun adalah suatu penderaan kepadanya.
“Tempoh dua tahun untuk Tun Mahathir berkhidmat adalah cukup memadai di mana ketika itu beliau akan bersara pada usia 95 tahun”, demikian antara yang saya tekankan.
Setelah dua tahun menjadi Perdana Menteri dan ia pula adalah kali kedua serta dalam usia 95 tahun ketika itu, ia adalah detik paling sesuai untuk Tun Mahathir menyerahkan jawatan itu kepada pengganti yang telah dipersetujui oleh PH iaitu Anwar Ibrahim.
Peralihan kuasa dalam tempoh dua tahun itu juga akan membolehkan Anwar mempunyai cukup masa untuk membuktikan kemampuannya sebelum tiba PRU15 yang mesti diadakan sebelum tahun 2023.
Jadi, apa lagi yang Ku Li tak habis-habis risau hati agar peralihan kuasa itu tidak menjadi kenyataan?
Apa pun, kesian dengan Ku Li kerana cadangan “batu apinya” yang terbaru ini telah ditolak mentah-mentah oleh Tun Mahathir.
Bagaimanapun, tidak jadi masalah sama sekali jika Ku Li mahu kekal sebagai Pengerusi Lembaga Penasihat UMNO, jawatan yang disandangnya sekarang sehingga tamat penggal lantikannya oleh Presiden UMNO, Zahid Hamidi.
(Shahbudindotcom 20/07/2019)

0

0

votes
Article Rating
Kongsikan artikel ini


ANWAR MAKIN KUKUH, TUN M SEMAKIN TIADA RUANG LINDUNGI AZMIN

Ketika mula-mula timbul isu video seks sejenis yang didakwa melibatkan Azmin Ali, Perdana Menteri Tun Mahathir Mohamad secara terbuka mempertahankan Menteri Hal Ehwal Ekonomi itu dengan mengatakan video tersebut adalah palsu.
Kata Tun Mahathir, ramai orang yang ada kepandaian sekarang ini boleh melakukan perkara-perkara palsu seperti itu.
Beberapa ketika kemudian dan video yang lebih terang tersebar, Tun Mahathir terus mempertahankan Azmin dengan mendakwa, ia betul-betul dirancang untuk menjatuhkan seseorang.
“Saya nampak ini polical move (gerakan politik), bukan sebab jenayah.
“Jenayahnya sebab ada pakatan nak jatuhkan Azmin,” tambah Tun Mahathir lagi.
Bagaimanapun, sejak polis mengesahkan video tersebut tulen, meskipun tidak dapat dikenalpasti siapa pelakunya, Tun Mahathir belum kedengaran lagi memberi reaksi mempertahankan Azmin.
Cuma, masyarakat umum menilai apa yang dinyatakan oleh polis itu seolah-olah mahu mengikut rentak yang ditunjukkan oleh Tun Mahathir dalam melindungi Azmin.
Kata mereka, kenyataan polis itu terlihat janggal, sedangkan semua orang, meskipun dengan mata biasa dan tanpa apa-apa peralatan canggih, mudah saja mengenal pelaku dalam video tersebut.
Di waktu yang sama Azmin terus menunjukkan perbalahan terbuka dengan Anwar Ibrahim berhubung isu video tersebut, terutama apabila Presiden PKR iru menyebut Azmin hendaklah meletakkan jawatan jika terbukti dirinya adalah pelaku dalam video itu.
Dalam majlis retreat (pemukiman) yang melibatkan 140 para pemimpin PKR yang berakhir petang tadi, Azmin dan penyokongnya telah memulaukan program selama tiga hari itu.
Malah ketika Tun Mahathir hadir memberi ucapan pembukaan pun, Azmin tidak menampakkan wajahnya.
Di hari kedua di mana beliau sepatutnya memberikan ucapan selaku Timbalan Presiden PKR, Azmin sekali lagi tidak memunculkan dirinya.
Pendek kata, Azmin memang dengan sengaja memulaukan program itu, walaupun PKR sebenarnya merancang program pemukiman di Port Dickson ini sejak tiga bulan yang lalu.
Meskipun demikian, di sebalik tanpa kehadiran Azmin dan kumpulannya, pemukiman kali ini jelas menyaksikan kedudukan Anwar semakin kukuh sebagai Presiden PKR.
Dalam resolusi yang ditandatangani oleh 120 pemimpinnya (20 lagi tidak hadir), mereka memberikan sokongan penuh kepada Anwar dan melahirkan keyakinan kepada beliau untuk memacu dan memimpin PKR supaya terus menjadi tonggak kepada PH.
Dengan resolusi yang ditandatangani oleh 120 pemimpin PKR menyokong kepimpinan Anwar, tidak syak lagi beliau sama sekali tidak tergugat dalam perbalahan yang berlaku antaranya dengan Azmin.
Pimpinan PKR jelas masih menaruh kepercayaan kepada kepimpinan beliau, bukan saja untuk menerajui parti, bahkan juga untuk menjadi Perdana Menteri yang seterusnya.
Sebaliknya, Azmin menjadi semakin lemah dan tersudut dalam PKR sekarang ini.
Dengan kedudukan ini, Tun Mahathir juga semakin tiada ruang lagi untuk terus membela, melindungi dan mempertahankan Timbalan Presiden PKR itu.
Bahkan, jika polis selepas ini sekali lagi mengeluarkan kenyataan yang ditafsirkan ramai seolah-olah cuba melindungi Azmin, polis sendiri akan turut menerima kecaman ramai.
Jika Tun Mahathir mahu melihat PH kukuh dan tidak bermasalah, beliau tidak harus terus membuang masa melayan karenah kebudak-budakan yang ditunjukkan Azmin.
Tindakannya memulaukan pemukiman PKR dan tidak hadir ketika Tun Mahathir sendiri sanggup datang untuk menyampaikan ucapan, ia adalah ukuran yang seharusnya boleh dinilai sendiri oleh Perdana Menteri siapa Azmin sebenarnya.
(Shahbudindotcom 21/07/2019)

0

0

votes
Article Rating
Kongsikan artikel ini


BENARKAH TUN M DIINGINKAN JADI PM LEBIH DUA TAHUN KERANA PENCEN?

Dalam diskusi buku “Anwar PM Ke-8 Janji Serah Kuasa Yang Mesti Ditepati” pada Rabu lalu, salah seorang ahli panel, Prof Dr Mohammad Redzuan Othman secara sekali lalu menyebut bahawa ada pihak tertentu berusaha agar Tun Mahathir Mohamad kekal lebih lama sebagai Perdana Menteri kerana faktor pencen.
Katanya, kalangan itu mahu Tun Mahathir menjadi Perdana Menteri sekurang-kurangnya untuk tempoh tiga tahun bagi membolehkan mereka menikmati pencen selepas itu.
“Kalau Tun Mahathir berhenti dalam tempoh dua tahun atau tidak sampai tiga tahun, mereka itu tidak dapat pencen,” tambah beliau.
Menurut Prof Redzuan, beliau mendengar perkara itu diperbualkan sebagai antara sandaran mengapa Tun Mahathir perlu dikekalkan lebih dua tahun untuk menjadi Perdana Menteri.
Makna kata, mereka itu bukan sekadar mahu Tun Mahathir jadi Perdana Menteri selama dua tahun tiga bulan atau dua tahun enam bulan, tetapi sekurang-kurangnya mesti tiga tahun.
Peraturan kerajaan menetapkan, mereka yang berkhidmat sebagai anggota pentadbiran sekurang-kurangnya selama tiga tahun dengan sendirinya layak mendapat pencen selepas perkhidmatan.
Benarkah apa yang Prof Redzuan sebutkan ini?
Benar atau tidak perkara ini hanya masa yang akan menentukan, tetapi ia memang ada logiknya kerana memang ada manusia yang lebih memikirkan persoalan poket di masa depan setelah tidak bekerjaya nanti.
Apakah jaminan masa depan yang diperlukan bagi mereka yang bekerja dengan Tun Mahathir, sebilangan menteri dan timbalan menteri selain daripada pencen yang boleh diraih setelah tiga tahun berkhidmat?
Lebih-lebih lagi bagi kalangan mereka yang merasakan tiada lagi masa depan atau sedar diri tidak akan dilantik untuk terus berkhidmat dalam kerajaan setelah Anwar menjadi Perdana Menteri, maka pencenlah satu-satunya harapan yang ada.
Sebab itu, ada yang berkata, mereka yang beria-ia mahu Tun Mahathir menjadi Perdana Menteri lebih lama itu hanya daripada Bersatu saja.
Di kalangan parti-parti lain dalam PH tidak kedengaran ada yang bercakap mengenainya kerana mereka yakin, baik Tun Mahathir atau Anwar yang menjadi Perdana Menteri, berdasarkan kemampuan, khidmat mereka akan terus diperlukan dalam kerajaan.
Jika ini benar menjadi sebabnya, ia adalah sesuatu yang malang sekali kerana dalam era Malaysia Baru ini pun rupa-rupanya soal perut masih menjadi pertimbangan utama bagi sebahagian mereka yang menggelarkan diri sebagai pejuang rakyat dan negara.
Mereka ini nampaknya bukan memikirkan sangat soal masa depan negara atau kepentingan rakyat, sebaliknya diri sendiri yang lebih menjadi keutamaan.
Soalnya, apakah Tun Mahathir yang sentiasa ada gagasan sebesar KLCC dan sepanjang Lebuhraya Utara-Selatan dalam jiwanya turut memikirkan perkara remeh seperti pencen itu dalam pemikirannya?
(Shahbudindotcom 21/07/2019)

0

0

votes
Article Rating
Kongsikan artikel ini


MASUK BERSATU PILIHAN TERBAIK UNTUK AZMIN?

Dalam kemelut yang melanda hubungan Azmin Ali dengan Anwar Ibrahim sekarang dan meskipun kedua-duanya ada mengeluarkan kenyataan saling sedia bekerjasama, persoalan yang tidak kurang ditanyakan ialah ke mana hala tuju Timbalan Presiden PKR itu selepas ini?
Bolehkah Azmin terus kekal bertahan bersama PKR?
Menyertai parti lain?
Atau menubuhkan sebuah parti baru?
Dengan lagak dan gaya yang ditunjukkan Azmin dalam PKR sekarang, laluan masa depannya terlihat tidak lagi selesa bersama parti itu.
Beliau ternampak semakin mahu menunjukkan kekuatannya, tetapi
makin hari yang lebih tertonjol ialah kekuatan Anwar, bukan dirinya.
Anwar jelas semakin disokong dan diberi kepercayaan untuk menerajui PKR dan negara, manakala Azmin kian tersudut ke tepi.
Sokongan yang diterima Anwar daripada pemimpin yang hadir dalam pemukiman di Port Dickson dan pimpinan negeri-negeri adalah gambaran yang nyata tentang kekuatannya.
Lama kelamaan, keadaan ini tidak memberi kelebihan kepada Azmin. Lebih-lebih lagi dengan Anwar menjadi Perdana Menteri seperti yang dijadualkan selepas ini, masa depan Azmin akan bertambah gelap dibuatnya.
Azmin tentu sedar keadaan itu, maka terus berada dalam PKR adalah pilihan terburuk buat masa depannya.
Azmin juga dilihat sudah lama seolah-olah tawar hati terhadap parti kerana sejak beberapa bulan lalu tidak pernah hadir mesyuarat MPP dan Biro Politik PKR.
Oleh itu, ketidakhadirannya dalam pemukiman di Port Dickson, biar pun ketika Tun Mahathir Mohamad menyampaikan ucapan pembukaan, ia bukanlah sesuatu yang memeranjatkan.
Jika pun tidak diapa-apakan dalam waktu terdekat ini, dalam pemilihan PKR yang seterusnya, laluan Azmin untuk mempertahankan jawatannya tentu merupakan detik yang tidak selamat baginya.
Oleh kerana ia adalah pemilihan PKR, Tun Mahathir, jika masih panjang usia ketika itu, tidak mungkin dapat berbuat apa-apa untuk membantu Azmin.
Detik terbaik untuk Azmin berbuat sesuatu menyelamatkan masa depannya ialah ketika Tun Mahathir masih memegang jawatan Perdana Menteri dan memiliki kesihatan yang masih baik seperti sekarang.
Untuk itu, pilihan terbuka luas baginya ialah cepat-cepat meninggalkan PKR dan menyertai Bersatu.
Hanya Bersatu wadah yang ada jaminan masa depan untuk Azmin, lebih-lebih lagi jika setelah Anwar menjadi Perdana Menteri, Tun Mahathir masih lagi panjang usianya.
Tun Mahathir boleh saja meminta Anwar agar terus mengekalkan Azmin dalam kabinet ketika itu. Tetapi jika Azmin masih bersama PKR dan Anwar menjadi Perdana Menteri, kuasa memilih anggota kabinet daripada PKR adalah menjadi hak Anwar memutuskannya.
Bagaimana dengan menubuhkan parti baru?
Menubuhkan sebuah parti baru barangkali bukan kemampuan Azmin untuk melakukannya, bahkan jika itu pilihannya, penyokongnya sekarang pun tidak akan mengikut jejak langkahnya.
Hanya menyertai Bersatu membolehkan Azmin ada masa depan dalam politik PH selepas ini di mana Anwar semakin sukar dinafikan akan menjadi Perdana Menteri yang seterusnya.
Cerahnya masa depan Azmin akan bertambah lagi jika beliau dapat membawa tujuh atau lapan pemimpin PKR sama-sama menyertainya melompat ke dalam Bersatu.
(Shahbudindotcom 22/07/2019)

0

0

votes
Article Rating
Kongsikan artikel ini


MB SELANGOR LANGGAR DISIPLIN PARTI, CUBA HALANG ANWAR JADI PERDANA MENTERI?

Walaupun tidak menyebut nama, Menteri Besar Selangor, Amiruddin Shari jelas menujukan Anwar Ibrahim sebagai dalang di sebalik penyebaran video seks sejenis yang dikaitkan dengan Azmin Ali.
Amiruddin berkata, dalang penyebaran video yang didakwa melibatkan Azmin itu semakin jelas sekarang ini.
“Akhirnya sekarang makin hari makin waktu, makin saat, kita dapat melihat semakin hampir dan semakin hampir ia (video seks) dilakukan oleh mereka yang pernah melalui detik sejarah hitam ini, yang pernah berjuang melalui detik sejarah hitam ini dan melawan detik sejarah hitam ini.
“Malahan menjadi asas perjuangan ini,” kata beliau ketika berucap di majlis kesyukuran untuk Azmin di kediamannya, malam semalam.
Katanya lagi, PKR kini dihantui oleh “hantu” yang menghantui parti itu sejak dua dekad lalu.
Tidak sukar memahami siapakah yang dimaksudkan oleh Amiruddin sebagai dalang itu.
Tidak lain tidak bukan, Anwarlah yang dimaksudkannya itu. Siapa pun dengan mudah dapat memahami kata-katanya.
Soalnya, adakah beliau mempunyai bukti terhadap dakwaannya itu?
Kalau polis pun masih menjalankan siasatan dan Anwar sendiri bertegas agar dalang penyebaran video itu didedahkan, selain pelakunya, bagaimana Amiruddin boleh tahu lebih awal mengenainya?
Adakah beliau lebih hebat daripada polis?
Jika ada bukti, sudahkah beliau menyerahkan kepada pihak polis bukti itu atau semua ini hanya dakwaan kosong semata-mata?
Sebagai Menteri Besar Selangor dan salah seorang anggota pimpinan PKR, tindakan Amiruddin ini bagaimanapun jelas suatu kebiadapan dan telah melanggar disiplin parti.
Beliau telah memburuk-burukkan Anwar selaku Presiden PKR secara terbuka, semberono dan tanpa bukti.
Tindakan disiplin tentu saja boleh diambil terhadapnya sebagaimana ramai pemimpin PKR, termasuk Haziq Abdullah Abdul Aziz yang dipecat baru-baru ini kerana membuat tuduhan terbuka tanpa bukti terhadap pemimpin parti.
Jika dipanggil polis, sediakah Amiruddin menunjukkan bukti terhadap apa yang didakwanya itu?
Tetapi, meski begitu, beranikah Amiruddin menolak tanggapan bahawa pelaku dalam video seks sejenis itu bukan Azmin sebagaimana tersangat ramai orang mempercayainya begitu?
Antara pelaku yang lebih mudah untuk dikesan berdasarkan paparan dalam video, mengapakah dalang penyebar yang belum dikenalpasti begitu mudah beliau kaitkan dengan Anwar?
Tidakkah ini, tambahan lagi kerana Amiruddin adalah sekutu rapat kepada Azmin, adalah suatu cubaan yang sangat jelas untuk menghalang Anwar daripada menjadi Perdana Menteri ke-8?
Siapa akhirnya yang menjadikan video seks ini sebagai isu politik untuk kepentingan peribadi?
(Shahbudindotcom 22/07/2019)

0

0

votes
Article Rating
Kongsikan artikel ini


TUN M TAK BOLEH PAKAI….

Dalam mempertahankan Azmin Ali yang dikaitkan dengan perlakuan seks sejenis melalui penyebaran video yang belum diketahui puncanya, Tun Mahathir Mohamad melalui respon terbarunya antara lain berkata:-
⁃ Video ini dibuat dan diviral jelas untuk tujuan politik. Khusus untuk menghalang kejayaan politik individu tertentu.
⁃ Tindakan yang diharap menyusul tayangan ini ialah penyingkiran individu yang disasar.
⁃ Apabila saya ambil tindakan ini maka berjayalah pihak yang merancang perbuatan jahat ini.
⁃ Agama saya melarang sengaja mengintip mencari keburukan orang. Apa yang dilakukan lebih buruk daripada mengintip.
⁃ Saya tidak sanggup diperalatkan. Jauh sekali oleh perancang yang berniat jahat dan mengguna taktik kotor.
⁃ Ini bukan soal moral. Ini adalah masalah politik. Ia akan ditangani sebagai isu politik.
Semua perkara di atas dijelaskan oleh Tun Mahathir dalam tulisan di blognya yang boleh difahami sebagai pendirian terbarunya berhubung isu video seks tersebut.
Jika kita masih ingat, di peringkat awal ketika video ini tersebar, Tun Mahathir dengan penuh yakin mengatakan ia adalah sebuah video palsu.
Kemudian beliau mengatakan ia adalah perancangan untuk menjatuhkan seseorang iaitu secara khusus yang dimaksudkannya ialah Azmin.
Kini, selain menyebut ia adalah bertujuan politik dan mahu menghalang kejayaan seseorang, Tun Mahathir juga menegaskan, ini bukan soal moral, tapi masalah politik.
Oleh itu, katanya ia akan ditangani sebagai isu politik.
Mungkin yang menyebarkan video ini bertujuan politik, tetapi perlakuan yang terpapar dalam video itu adalah 100 peratus berkaitan masalah moral.
Oleh kerana siapa yang menyebar atau dalang penyebaran video itu beliau dikenalpasti, apakah Tun Mahathir masih mahu berdiam diri tentang soal moral dalam kerajaan yang dipimpinnya?
Apakah semata-mata kerana tidak mahu diperalatkan untuk menyingkirkan seseorang, beliau sanggup melihat kemungkaran terus berada di sekelilingnya?
Adakah menjadi alat dengan menyingkir seseorang yang buruk moral lebih hina daripada membiarkan mereka yang terpalit dengan isu moral terus bertakhta dalam kerajaan?
Memang benar mengintip kesalahan atau aib orang lain bukan ajaran agama, tetapi pastikah Tun Mahathir video berkenaan hasil intipan seseorang?
Bukankah dalam pengakuan Haziq Abdullah Abdul Aziz, lelaki dalam video berkenaan yang mendakwa pasangannya adalah Azmin, rakaman dilakukan oleh Menteri Hal Ehwal Ekonomi itu sendiri untuk tujuan koleksi peribadinya?
Maka, sudahkah hal itu dipastikan sebelum Tun Mahathir mengatakan ia hasil intipan?
Lagi pun, jika ia merupakan intipan, siapakah yang ada kemampuan luar biasa memasang kamera di bilik seorang menteri kesayangan kepada Perdana Menteri?
Yang lebih buruk dan tak boleh pakai sekali apabila Tun Mahathir mengatakan video ini adalah isu politik dan bukan masalah moral, adakah beliau masih ingat ketika Anwar Ibrahim dipecat pada 1998 dahulu?
Ketika itu Anwar dikaitkan dengan perbuatan liwat terhadap pemandunya, Azizan Abu Bakar dan tanpa ada sebarang video atau gambar, sebaliknya hanya bersandarkan pengakuan semata-mata, beliau telah dipecat daripada UMNO dan kerajaan.
Pada waktu itu Tun Mahathir dengan bangga mengatakan, pemecatan Anwar bukan merupakan isu politik, tetapi disebabkan masalah moral bekas timbalannya itu.
Kenapa sekarang, setelah ada video yang jelas dan 99 peratus rakyat Malaysia tidak ragu-ragu tentang siapa pelakunya, Tun Mahathir boleh berubah nada dengan mengatakan ia adalah isu politik?
Mengapa apabila memecat Anwar yang merupakan tindakan politik pada 1998, beliau mengatakan ia adalah isu moral, tetapi pada 2019 apabila tidak mahu menyingkirkan Azmin, dikata pula sebagai isu politik, sedangkan masalah moralnya sangat jelas?
Mana satu yang boleh pakai Tun?
Kenapa PM4 dahulu tidak seperti PM7 sekarang?
Atau ini bermakna Tun Mahathir secara tidak langsung sedang membersihkan Anwar yang dipecatnya dahulu sehingga kemudian pada 2016 beliau sanggup berdamai semula serta menyetujuinya bekas musuh politiknya itu sebagai bakal penggantinya?
(Shahbudindotcom 23/07/2019)

0

0

votes
Article Rating
Kongsikan artikel ini


KUASA POLIS ATAU PEGUAM NEGARA TAHAN SESEORANG?

Berkatalah Ketua Polis Negara, Abdul Hamid Bador bahawa Peguam Negara yang akan memutuskan sekiranya Azmin Ali perlu ditahan selepas menerima kertas siasatan polis berhubung skandal video seks yang melibatkan menteri itu.
“Perkara ini dikendalikan oleh pasukan penyiasat polis. Biarkan mereka lakukan tugas mereka,” kata beliau.
Dengan kenyataan Abdul Hamid ini, ramailah yang sebenarnya jadi keliru dan mula pening-pening kepala dibuatnya.
Kata mereka, sejak bila Pejabat Peguam Negara membuat keputusan untuk menahan seseorang?
Bukankah tugas Peguam Negara hanya melakukan pendakwaan?
Tidakkah sebenarnya kerja menyiasat dan menahan seseorang untuk siasatan adalah tugas pihak polis?
Kalau tahanan seseorang perlu diputuskan oleh Peguam Negara, bagaimana dengan penahanan reman Haziq Abdullah Abdul Aziz dan Farhash Wafa Salvador yang juga Setiausaha Politik Anwar Ibrahim sebelum ini?
Adakah ia diputuskan dan dirujuk kepada Peguam Negara terlebih dahulu atau ia suatu keputusan pihak polis?
Atau kata putus oleh Peguam Negara ini hanya dalam kes video seks Azmin saja?
(Shahbudindotcom 24/07/2019)

0

0

votes
Article Rating
Kongsikan artikel ini


SAYA TIDAK PERTAHAN AZMIN, CUMA…..

Menjelasnya lebih lanjut tulisan di blognya yang seolah-olah mempertahankan Azmin Ali, Perdana Menteri Tun Mahathir Mohamad menafikan beliau bermaksud demikian.
“Saya bukan mempertahankan Azmin. Saya hanya berkata bahawa politik jenis kotor yang seumpama itu tidak akan dapat memerangkap saya menjadi sebahagian daripadanya.
“Jelas sekali, seseorang cuba untuk menggunakan saya bagi mencapai matlamat mereka.
“Ini bukan satu video yang biasa anda lihat sebelum ini, ini sengaja diwujudkan bagi mencapai matlamat jahat yang tertentu bagi menghalang seseorang daripada maju dalam politik.
“Ini telah dirancang dan saya tidak akan menjadi ejen untuk menjayakan rancangan itu,” kata Tun Mahathir menjelaskan pendiriannya.
Benarkah begitu?
Boleh diterima hujah-hujah beliau?
Meskipun Tun Mahathir mengatakan beliau tidak mempertahankan Azmin, yang menjadi kehairanan ramai ialah mengapa sekian ramai yang disiasat atas dakwaan menyebarkan video itu telah ditangkap serta direman?
Setiausaha Politik Anwar, Farhash Wafa Salvador Rizal Mubarak serta beberapa yang ramai, termasuk Haziq Abdullah Abdul Aziz yang mengaku pelaku dalam video tersebut, adalah antara yang ditahan dan baru saja dibebaskan daripada tahanan reman oleh polis.
Namun, Azmin yang dipercayai ramai adalah pelaku dalam video yang disahkan tulen oleh pihak polis itu nampaknya langsung tidak diusik apa-apa setakat ini.
Mengapa beliau tidak ditahan seperti yang lain-lain?
Dalam hal ini, ramai yang keliru dan bertanya, sejak bila perlakuan seks sejenis bukan suatu kesalahan di negara ini?
Di mana kedaulatan undang-undang atau rule of law?
Dengan itu, kata mereka, mungkin benar Tun Mahathir tidak mempertahankan Azmin, tetapi beliau ternampak cuba melindunginya.
Lebih-lebih dengan pengakuan Azmin sendiri dalam ucapannya di majlis kesyukuran di kediaman Menteri Besar Selangor Ahad lalu apabila Menteri Hal Ehwal Ekonomi itu turut menyebut bagaimana beliau dipanggil oleh Tun Mahathir pada Jumaat baru-baru ini dengan kata-kata agar terus menjalankan tugas seperti biasa demi agama dan negara.
Adakah itu bukan melindunginya?
Sebab itu, tidak menghairankan apabila Umi Hafilda Ali, adik Azmin sendiri yang diketahui sejak sekian lama merupakan pendokong Tun Mahathir kelihatan mula keliru serta serta tawar hati dengan sikap Perdana Menteri sekarang ini.
Ternyata sikap dan pendirian Tun Mahathir antara 1998 dengan sekarang dalam berhadapan isu yang sama sudah jauh berbeza.
Yang pasti, di usia 94 tahun dan bila-bila masa akan pergi mengadap Ilahi, dengan kuasa Perdana Menteri ada tangannya, Tun Mahathir tetaplah Tun Mahathir juga.
Meskipun beliau kerapkali menyebut pesanan ibunya agar berhenti makan sebelum kenyang, dalam bab kuasa ia jelas terkecuali dan laparnya adalah senantiasa.
(Shahbudindotcom 24/07/2019)

0

0

votes
Article Rating
Kongsikan artikel ini


KENAPA ANWAR SELALU DIKHIANATI?

Ketika Tun Mahathir Mohamad mengunjungi Anwar Ibrahim di mahkamah pada 2016 yang menandakan berdamainya kedua-dua pemimpin itu sejak bermusuhan pada 1998, tidak ada yang meragui atau mempertikaikan keperluan beliau dikunjungi.
Ketika hubungan Tun Mahathir bertambah mesra dengan keluarga Anwar, khususnya dengan Dr. Wan Azizah dan Nurul Izzah, sementara Anwar sunyi sendiri di penjara, rata-rata yang gembira dan mengucap syukur bukan kepalang jumlahnya.
Ketika nama Anwar dinamakan secara konsensus oleh PH sebagai bakal Perdana Menteri ke-8 selepas Tun Mahathir yang kemudian secara terbuka menyebut beliau hanya perlu dua tahun memegang jawatan itu, tidak kedengaran sesiapa bersuara membantahnya.
Ketika Anwar dibebaskan dan keampunan penuh daripada Yang Dipertuan Agong dipohon buatnya, juga tidak ada yang melihatnya sebagai tidak wajar atau tindakan tergesa-gesa oleh sebuah kerajaan yang baru berkuasa.
Tetapi, sebaik saja beliau memutuskan bertanding di Port Dickson untuk kembali menjadi Ahli Parlimen dan menjelang setahun Tun Mahathir memegang kuasa sebagai Perdana Menteri sebelum sepatutnya melakukan peralihan kuasa pada Mei 2020, entah kenapa, tiba-tiba saja macam-macam suara kedengaran tanpa disangka.
Anwar bukan saja dipertikaikan kerana dilihat gopoh mahu mengambil alih jawatan Perdana Menteri, malah kedengaran pula suara yang mahu Tun Mahathir berkhidmat sampai tamat penggal PRU14 iaitu sehingga tahun 2023.
Kemudian, suara yang bercampur-campur itu berkembang lagi dengan dakwaan menuduhnya tidak layak menjadi Perdana Menteri atas pelbagai cerita yang direka-reka serta kononnya gagal mendamaikan parti sendiri.
Semakin dekat detik Anwar mahu diberikan janji mengambil alih jawatan Perdana Menteri sebagaimana yang sudah dimetrai, terlihat semakin ramai juga yang mahu menolak dan mengasaknya ke tepi.
Pendek kata, selain musuh yang nyata yang ingin menolaknya, satu demi satu rakan dan mereka yang pernah bekerja dengannya turut sama mahu mengkhianatinya.
Kenapa semua ini berlaku?
Apa yang mereka tidak suka bila Anwar jadi Perdana Menteri?
Dan apa yang mereka tiba-tiba jadi suka kepada Perdana Menteri sedia ada?
Seiiring dengan itu, mengimbas detik-detik lalu, ini bukanlah kali pertama sebenarnya Anwar dikhianati sebaik makin dekat kakinya menggapai kerusi Perdana Menteri.
Ketika dalam UMNO, walaupun sudah berjawatan Timbalan Presiden parti dan Timbalan Perdana Menteri ketika itu serta hanya selangkah lagi untuk menjadi pengganti, beliau tiba-tiba dikhianati oleh mereka yang sebahagiannya adalah rakan-rakannya sendiri dengan pelbagai fitnah yang mengaibkan sehingga dipecat, dipukul setengah mati dan akhirnya dipenjara.
Dalam era reformasi kemudiannya di mana ramai yang berjanji, tidak kurang sebahagian besarnya telah mungkir janji dan lari meninggalkannya seorang diri.
Yang lari dan mungkir janji itu rata-ratanya adalah mereka yang pernah ditolong dan dijadikannya kaya raya, bukan yang miskin atau daripada kalangan kais pagi makan pagi.
Namun, dengan sokongan mereka yang setia dan percaya kepada perjuangan reformasi, walaupun pada suatu ketika PKR hanya tinggal satu kerusi iaitu Permatang Pauh yang dimenangi oleh isterinya, Anwar tidak pernah patah hati dengan semua yang menimpanya.
Sehinggalah beliau kemudian dibebaskan pada 2004 oleh Mahkamah Persekutuan atas kesalahan liwat pertama, bersama kelemahan pentadbiran Tun Abdullah Badawi, gerakan kempennya pada PRU 2008 nyata membuahkan hasil apabila BN hilang majoriti dua pertiga serta lima negeri jatuh ke tangan PR.
Berbekalkan arus perubahan itu, PRU 2013 adalah medan yang sangat terbuka untuk Anwar memimpin PR menumbangkan BN dan seterusnya menjadi Perdana Menteri.
Malangnya, menjelang hari-hari terakhir sebelum hari mengundi, beliau tiba-tiba dikhianati oleh Pas yang menolaknya sebagai calon Perdana Menteri.
Pas sebaliknya mahu mengangkat Tengku Razaleigh Hamzah, pemimpin UMNO yang bertanding atas tiket BN sebagai calon Perdana Menteri pilihan mereka.
Anwar tidak pernah patah semangat dengan pengkhianatan itu dan meneruskan perjuangan menghadapi PRU 2013 sehingga akhirnya, walaupun BN gagal ditumbangkan, jumlah kerusi PR bertambah tujuh kerusi berbanding PRU 2008 serta menang dari segi undi popular.
Hanya ketika di dalam penjara barangkali beliau agak kurang dikhianati, meskipun di waktu itu ramai juga yang keluar meninggalkan PKR kerana banyak ditawarkan sesuatu yang menarik hati.
Kini, setelah setahun PH berkuasa dan sepatutnya laluan beliau menjadi pengganti Tun Mahathir semakin mudah serta tiada masalah kerana asas pemilihannya sebagai bakal Perdana Menteri ke-8 adalah konsensus PH, sekali lagi bertimpa-timpa muncul mereka yang cuba mengkhianatinya.
Daripada rakan parti, kawan dalam gabungan, mereka yang pernah bekerja serta makan semeja dengannya dan pelbagai kelompok lainnya, tak termasuk musuh lamanya, ternampak tidak henti-henti percubaan mahu menyekat daripada menjadi Perdana Menteri.
Apa lagi mereka ini mahu agaknya?
Tidak bolehkah semua orang menerima Anwar seadanya, bukan saja kerana sudah ada konsensus memilihnya yang telah dipersetujui sebelum PRU14 lagi, tetapi juga mengambil kira pengorbanan, derita dan jasanya mewujudkan gabungan parti-parti untuk melawan BN sejak 20 tahun lalu?
Lagi pun, selain Anwar, siapakah lagi yang lebih layak dan diterima oleh semua parti dalam PH sebagal bakal Perdana Menteri ke-8?
Dan kalau bukan Anwar, mereka mahu siapa sebenarnya untuk jadi pengganti Tun Mahathir?
(Shahbudindotcom 25/07/2019)

0

0

votes
Article Rating
Kongsikan artikel ini


KEPRIHATINAN SEORANG PEMIMPIN

Pertemuan bersama Ketua Menteri Pulau Pinang YAB Chow Kon Yeow bagi membincangkan isu berkaitan projek tambakan laut di selatan Pulau Pinang.
Dari awal saya tekankan bahawa saya tidak memihak, dan mendukung sepenuhnya dialog antara kedua-dua pihak.
Saya menyifatkan pertemuan ini berhasil dan akan menyokong usaha Kerajaan Negeri Pulau Pinang untuk mendapatkan dana daripada Kerajaan Pusat bagi membiayai sebahagian projek Pelan Induk Pengangkutan (PIP) negeri.
Ia penting bagi membolehkan kerajaan negeri mengkaji semula saiz dan skala projek tambak laut di perairan selatan (PSR) negeri ini yang bertujuan membentuk tiga buah pulau buatan.
Kita juga melahirkan kebimbangan sekiranya projek mega ini akan mengesankan kampung-kampung nelayan yang akhirnya kelak menerima akibat dan dipindahkan jauh ke pedalaman.
Dalam masa sama saya menghargai kesediaan Ketua Menteri Chow Kon Yeow untuk mengkaji semula saiz dan skala projek tambak laut itu, sekali gus mengambil kira keluhan masyarakat khususnya golongan nelayan.
ANWAR IBRAHIM
25 Julai 2019.

0

0

votes
Article Rating
Kongsikan artikel ini


AZMIN TENTU LEBIH TERUJA JIKA DITAWARKAN AMBIL ALIH GERAKAN….

Di sebalik agak ramai ragu-ragu dan tidak percaya Azmin Ali akan menyertai Gerakan, Presiden parti itu, Dr Dominic Lau nampaknya gembira dengan perkembangan terbaru ini.
Tegas Dr Dominic, pihaknya mengalu-alukan sesiapa sahaja yang mahu menyertai Gerakan jika boleh menerima prinsip perjuangan parti tersebut.
“Saya ingin nyatakan bahawa Gerakan merupakan sebuah parti berbilang kaum dan kami mengalu-alukan sesiapa sahaja yang mahu menyertai Gerakan dengan syarat boleh menerima prinsip perjuangan kami,” katanya lagi.
Selain itu, beliau turut mendedahkan terdapat juga beberapa pemimpin PKR dan NGO yang datang menemui Gerakan berhubung kemasukan Azmin ke dalam Gerakan itu.
“Bukan hanya pemimpin PKR, tetapi terdapat juga pemimpin-pemimpin NGO yang berbincang dengan kami tentang Azmin untuk menyertai Gerakan,” kata pada sidang media hari ini.
Bagaimanapun sehingga ini Azmin belum lagi memberi reaksi mengenai isu kemasukannya ke dalam Gerakan ini.
Lantaran itu, kita tidak tahu sama ada beliau memang berminat untuk menyertai Gerakan atau mahu terus kekal bersama PKR.
Tetapi, jika Dr Dominic faham tentang kedudukan Azmin dalam kerajaan sekarang dan cita-cita besarnya dalam politik, lebih-lebih lagi selagi Tun Mahathir Mohamad masih hidup, Menteri Hal Ehwal Ekonomi itu tidak sepatutnya sekadar dipelawa untuk menyertai Gerakan.
Sebaliknya, beliau seharusnya ditawarkan untuk mengambil alih sepenuhnya Gerakan.
Dengan ditawarkan mengambil alih Gerakan, Azmin bukan saja akan menjadi Presiden Gerakan, malahan akan menguasai dan menstruktur semula parti itu sebagai “vehicle” baru untuknya terus menongkah dan mengejar cita-cita menjadi Perdana Menteri di masa hadapan.
Beliau juga selepas itu dengan senangnya boleh membawa lebih sikit daripada 10 Ahli Parlimen PKR yang setakat ini menyokongnya untuk turut sama menyertai Gerakan.
Kalau Ahli Parlimen berkenaan setia kepada Azmin dan yakin dengan kemampuannya sebagai calon Perdana Menteri, sudah tentu mereka akan menyertai Gerakan sama.
Pastinya, jika ditawarkan mengambil alih Gerakan ia akan membuatkan Azmin lebih cepat “stim” berbanding sekadar hanya dipelawa menyertai parti itu dengan posisi yang belum tentu buatnya.
Kepada Dr. Dominic, cepat-cepatlah buat tawaran baru ini buat Azmin!!
(Shahbudindotcom 26/07/2019)

0

0

votes
Article Rating
Kongsikan artikel ini


MB SELANGOR DAN KHALID JAAFAR TIDAK HARUS TERLEPAS DARIPADA TINDAKAN DISIPLIN

Sebagaimana dilaporkan media, Biro Politik dan Lembaga Disiplin PKR diberitakan bakal mengambil tindakan terhadap beberapa pemimpin dan individu dalam parti itu yang dilihat bertindak atau mengeluarkan kenyataan keterlaluan berhubung isu video seks yang dikaitkan dengan Menteri Hal Ehwal Ekonomi, Azmin Ali.
Mereka antaranya ialah Menteri Besar Selangor, Amiruddin Shaari, Pengerusi PKR Perak, Farhash Wafa Salvador Rizal Mubarak dan Penasihat Politik Azmin di Kementerian Hal Ehwal Ekonomi, Khalid Jaafar.
Amiruddin didakwa memberi ucapan yang secara langsung menuduh Anwar Ibrahim sebagai dalang dalam penyebaran video seks yang melibatkan Azmin itu.
Farhash pula dikaitkan dengan ucapannya sebaik dibebaskan daripada tahanan reman Selasa yang menyebut “Azmin semburit” secara terbuka.
Khalid, bekas Setiausaha Akhbar Anwar tapi kini beralih kiblat mentaksubi Azmin kerana menulis artikel yang memburuk-burukkan Anwar dan mendakwa Presiden PKR itu tidak layak menjadi Perdana Menteri.
Daripada ketiga-tiga mereka itu, perbuatan yang dilakukan oleh Amiruddin dan Khalid adalah kesalahan yang serius serta dilihat sebagai “tindakan kurang ajar” dalam peraturan berorganisasi.
Amiruddin misalnya, tindakannya secara terbuka menuduh Presiden parti di mana beliau bernaung dan meraih nikmat jawatan yang besar sebagai dalang video seks yang dikaitkan dengan Azmin, adalah jelas tindakan kurang ajar yang melampau serta tidak harus dimaafkan.
Mengapakah beliau tiada perasaan hormat kepada Presiden PKR sendiri?
Adakah beliau mempunyai bukti berkaitan tuduhannya itu, sedangkan polis sendiri masih lagi menyiasat siapa dalangnya?
Jika beliau mempunyai bukti, mengapa tidak menyerahkannya kepada pihak polis?
Begitu juga dengan Khalid yang sudah beberapa kali menulis memburuk-burukkan Anwar serta mempertikaikan kelayakannya sebagai bakal Perdana Menteri, tindakannya juga adalah perbuatan kurang ajar yang tidak kurang melampaunya.
Sedarkah Khalid bahawa ketetapan Anwar sebagai Perdana Menteri ke-8 menggantikan Tun Mahathir Mohamad adalah konsensus PH yang sudah dimuktamadkan sebelum PRU14 lagi?
Kalau Anwar tidak layak, siapakah lagi yang lebih layak?
Apakah hak beliau mempertikaikan konsensus itu?
Selain itu, sebagai ahli PKR dan pernah bertanding sebagai calon pilihanraya, tetapi tidak pernah menang, jika Khalid tidak setuju Presiden partinya sendiri menjadi Perdana Menteri, kenapa beliau terus berada dalam PKR?
Kenapa beliau tidak keluar saja daripada PKR dan menyertai UMNO atau Bersatu kalau kesetiaan kepada peneraju parti sendiri sudah tiada?
Dalam kes Farhash, walaupun beliau juga agak celupar dalam kata-katanya, tetapi harus difahami bahawa tindakannya itu dilakukan sebaik saja dirinya dibebaskan daripada tahanan reman oleh pihak polis.
Mungkin ketika itu fikiran dan tubuh badannya tidak berapa stabil, bahkan barangkali selama berada lapan hari dalam tahanan reman pihak polis, beliau tidak mendapat maklumat tentang seruan Anwar yang menyeru semua pihak agak bertenang, tidak mengeluarkan kenyataan keterlaluan serta masing-masing harus mengukuhkan perpaduan.
Dalam hal ini, beliau tentu saja boleh dimaafkan kerana ucapannya itu.
Tetapi, Amiruddin dan Khalid telah melakukan semua kesalahan itu dalam keadaan sedar, tubuh serta fikiran yang sihat serta  niat yang tidak diragui jahatnya, malah tahu tentang gesaan Anwar agar semua orang berusaha mengukuhkan perpaduan.
Oleh yang demikian, kedua-dua mereka harus diambil tindakan keras sebagaimana PKR sebelum ini sudah kerapkali menggantung keahlian atau memecat pemimpinnya yang melanggar disiplin parti.
Mereka tidak harus dibiarkan bebas dengan kesalahan serius dan kurang ajar itu kerana sebagai parti tonggak dalam PH, PKR perlu mengekalkan disiplin yang tinggi terhadap ahli dan pemimpinnya bagi menghadapi cabaran mendatang yang lebih besar lagi.
Membiarkan Amiruddin dan Khalid tidak diambil tindakan atau sekadar diberi amaran saja, dengan jawatan serta kedudukan yang mereka sandang dalam kerajaan, PKR ibarat membiarkan virus dan parasit berkembang biak tanpa sebarang ubat pencegahan.
(Shahbudindotcom 26/07/2019)

0

0

votes
Article Rating
Kongsikan artikel ini


GESAAN HADI INI HANYA ADA NILAI JIKA BELIAU BOLEH BAWA PAS MASUK PH

Presiden Pas, Hadi Awang sekali lagi mengulangi gesaannya agar Tun Mahathir Mohamad terus berkhidmat sebagai Perdana Menteri sehingga habis penggal.
Kata beliau, kepimpinan Tun Mahathir yang mewakili Bersatu perlu dipertahankan kerana parti lain yang majmuk kaum dalam PH tidak mewakili wajah kepimpinan Islam.
“Itu pendirian kita (PAS). Tun Mahathir perlu jadi PM (Perdana Menteri) sehingga habis penggal.
“Bila nak buat pilihan raya? Itu terpulang kepada dialah, tapi biar dia habis penggal ini,” katanya.
Jika tidak silap, ini adalah kali kedua Hadi menyuarakan gesaan agar Tun Mahathir terus berkhidmat sampai habis penggal iaitu sehingga tahun 2023.
Walaupun dulunya Hadi pernah mengutuk Tun Mahathir sebagai tidak layak menjadi Perdana Menteri, sebaliknya lebih sesuai menjadi doktor di klinik 1Malaysia saja lantaran terpana dengan layanan Najib Razak terhadapnya, beliau kini nampaknya begitu bersungguh-sungguh membodek Perdana Menteri.
Tujuannya barangkali tidaklah sukar difahami iaitu kerana mengharapkan Tun Mahathir terus menunaikan janji memberi royalti minyak kepada kerajaan Terengganu yang sekarang dipimpin oleh bekas Setiausaha Politiknya, Ahmad Shamsuri Mokhtar selaku Menteri Besar.
Bagi Hadi, selain Kelantan, Terengganu adalah tapak penting bagi politik Pas dan jika tanpa bantuan Pusat, tiada apa yang mampu dilakukan oleh kerajaan negeri itu.
Memang Tun Mahathir sudah banyak memberi wang royalti kepada Terengganu, tetapi demi kepentingan politik Pas, beliau tentulah berharap wang royalti itu terus diberi serta tidak disekat-sekat oleh Pusat sebagaimana dahulu.
Kerana itulah beliau perlu terus membodek Tun Mahathir, meskipun PH sudah ada perjanjian untuk menyerahkan jawatan Perdana Menteri kepada Anwar sebelum berakhir penggal PRU14 ini.
Dalam usia 94 tahun, Tun Mahathir acapkali mengulangi janji penyerahan kuasa kepada Anwar pada pertengahan penggal akan tetap ditunaikannya kerana beliau juga turut memikirkan tentang kesihatan dirinya.
Jadi sebab yang pertama Hadi mahu Tun Mahathir lebih lama menjadi Perdana Menteri sebenarnya hanyalah kerana nafsu dan kepentingan politiknya semata-mata.
Tapi sebab terbesar mengapa Hadi mahu Tun Mahathir berkhidmat sehingga habis penggal tidak lain ialah kerana mahu melihat Perdana Menteri dan Anwar sekali lagi berbalah serta akhirnya menjadikan PH berpecah.
Semua kita tahu Pas sudah ada kerjasama dengan UMNO dan BN yang turut disertai oleh MCA dan juga MIC untuk menghadapi PRU15 akan datang.
Piagam kerjasama dan formula pembahagian kerusi untuk kerjasama itu sedang dirangka dan dijangka akan diumumkan tidak lama lagi.
Melihat para pemimpin Amanah sudah ramai menjadi menteri, Hadi juga sebenarnya ada perasaan iri hati terhadap mereka itu.
Sebab itu Pas ingin sangat menang PRU akan datang melalui kerjasama yang dimetrainya bersama UMNO dan dengan itu bolehlah mereka pula menjadi menteri, walaupun UMNO pernah dikafirkannya sebelum ini.
Namun, tentulah sukar untuk Pas dan UMNO untuk menang jika PH tidak berpecah dan Tun Mahathir dengan Anwar tidak berbalah.
Maka, bolehlah difahami bahawa pendirian dan gesaan Hadi agar Tun Mahathir terus berkhidmat sehingga habis penggal itu bukan sesuatu yang jujur dan ikhlas, bahkan terselit sebesar-besar kemunafikan sebagai sebuah parti yang memperjuangkan Islam.
Bagaimanapun, gesaan Hadi itu barangkali boleh diterima pakai jika beliau segera memutuskan hubungannya dengan UMNO dan segera membawa Pas menyertai PH.
Jika sudah menyertai PH dan bersuara sebagai salah satu komponen PH, barulah gesaan tersebut ada nilai dan boleh diperbincangkan.
Jika tidak, lebih baik Hadi jangan masuk campur urusan PH kerana Majlis Presiden PH telah sedia ada untuk menyelesaikan soal penyerahan jawatan Perdana Menteri daripada Tun Mahathir kepada Anwar sebagaimana yang sudah lama dipersetujui ketika Presiden Pas itu masih asyik mahsyuk berpeluk dengan Najib lagi.
(Shahbudindotcom 27/07/2019)

0

0

votes
Article Rating
Kongsikan artikel ini


SEBAB ITU TARIKH PENYERAHAN JAWATAN PM KEPADA ANWAR PENTING SEGERA DITETAPKAN…..

Nampaknya tidak habis-habis pemimpin politik di negara ini bercakap tentang ketidak-yakinan mereka tentang peralihan kuasa daripada Tun Mahathir Mohamad kepada Anwar Ibrahim.
Meski sudah dijanjikan serta telah ada konsensus PH mengenainya, mungkin barangkali kerana Tun Mahathir selalu sangat mungkir janji dan melakukan U-Turn, kesangsian tentang peralihan kuasa itu tetap berkembang sepanjang masa.
Lagi dekat tempoh dua tahun Tun Mahathir memegang jawatan Perdana Menteri, lagi kuat kesangsian tersebut diperkatakan di mana-mana.
Berita 1:
Ini yang disebut oleh Zahid Hamidi, Presiden UMNO.
Berita 2:
Ini pula yang dinyatakan oleh Timbalan Presiden UMNO, Mohamad Hassan.
Berita 3:
Presiden Pas, Hadi Awang seperti biasa, jika ada peluang akan segera jadi tukang percik minyak agar api menyala dengan lebih besar jadinya.
Apakah penyelesaian kepada semua ini?
Tidak lain, penyelesaian terbaik tentang peralihan kuasa ini ialah dengan Tun Mahathir segera dapat menetapkan tarikh yang muktamad untuk menyerahkan jawatan Perdana Menteri kepada Anwar sebagaimana yang telah dipersetujui dan dijanjikan.
Dengan adanya tarikh penyerahan jawatan untuk Anwar menjadi Perdana Menteri, pasti tidak timbul lagi cakap-cakap atau kenyataan seperti di atas ini.
Dalam hal ini, selain Tun Mahathir yang perlu mengambil langkah ke arah penetapan tarikh peralihan kuasa itu demi kebaikan serta masa depan PH, Majlis Presiden sebagai pemegang kata putus berkaitan urusan politik PH, juga harus melihat persoalan ini dengan lebih serius.
Jangan biarkan ketidak-tentuan dan kekalutan ini berterusan menyelubungi PH kerana yang untung serta mengaut laba politiknya nanti ialah UMNO dan BN saja.
Tetapkah tarikh dengan segera, semua isu lain akan beres dengan sendirinya.
(Shahbudindotcom 28/07/2010)

0

0

votes
Article Rating
Kongsikan artikel ini


TUN M TIDAK MAHU JADI ALAT KEPADA DALANG, TAPI APAKAH MELINDUNGI MAKSIAT LEBIH MULIA?

Berikutan kecaman ramai terhadap pendiriannya yang dilihat berbeza antara tahun 1998 dengan sekarang apabila muncul isu video seks sejenis yang didakwa melibatkan Azmin Ali, Tun Mahathir Mohamad menolak ia sebagai sesuatu yang bercanggah.
Katanya, tidak ada percanggahan dalam pendiriannya.
Fakta pertama, Tun Mahathir berkata, beliau tidak pernah mempengaruhi mahkamah pada 1998, tetapi menjelaskan pemecatan Anwar Ibrahim sebagai Timbalan Perdana Menteri ketika itu diputuskan oleh mahkamah.
“Tidak ada percanggahan. Tindakan yang diambil pada 1998 tidak berdasarkan klip video.
“Mahkamah telah membuat keputusan itu. Video-video yang berikutnya tidak mempengaruhi mahkamah atau orang lain, tidak mempengaruhi saya,” kata Tun Mahathir dalam catatan terbaru di blognya.
Fakta kedua, Tun Mahathir seterusnya sekali lagi mengulangi pendiriannya bahawa kes video yang didakwa melibatkan Azmin itu adalah jelas permainan politik kotor yang mahukan beliau bertindak kepada individu yang dituduh.
“Sekiranya saya mengambil tindakan seperti yang diharapkan mereka, saya akan menjadi alat kepada perancangan itu.
“Saya tidak mempunyai niat untuk menjadi alat kepada mereka dan saya tidak akan menjadi sebahagian daripada politik kotor itu,” tegasnya lagi.
Bolehkah diterima hujah-hujah Tun Mahathir ini?
Dalam kedua-dua hujah yang disebut oleh beliau itu, semuanya adalah salah dan Tun Mahathir ternampak tidak memperlihatkan kejujuran serta keikhlasannya dalam berkata-kata.
Dalam fakta pertama, kenyataan Tun Mahathir yang menyebut pemecatan Anwar diputuskan oleh mahkamah adalah suatu pembohongan dan cuba memutar-belit sejarah.
Hakikatnya, Anwar telah dipecat pada 2 September 1998 sebagai Timbalan Perdana Menteri dan Menteri Kewangan oleh Tun Mahathir atas kuasanya sebagai Perdana Menteri.
Pada malamnya pula, dalam mesyuarat tergempar MT UMNO, Anwar seterusnya dipecat pula sebagai ahli UMNO yang bermakna semua jawatannya dalam parti tergugur secara automatik.
Hanya selepas itu, setelah dimalukan dengan pendedahan mengaibkan melalui media-media arus perdana, barulah beliau dihadapkan ke mahkamah atas tuduhan salah guna kuasa dan liwat.
Dalam kes salah guna kuasa, Anwar dihukum penjara selama lima tahun, tetapi dalam kes liwat, bellau kemudian dibebaskan di peringkat rayuan tertinggi iaitu Mahkamah Persekutuan pada tahun 2004.
Jadi, di mana wujudnya keadaan seperti yang disebut oleh Tun Mahathir bahawa pemecatan Anwar diputuskan oleh mahkamah?
Memang selepas itu Anwar ada membawa ke mahkamah untuk mencabar pemecatannya dan beliau kalah dalam kes tersebut, tetapi fakta yang seluruh dunia tahu ialah bukan tandatangan hakim yang memecatnya daripada kerajaan, sebaliknya tandatangan Tun Mahathir selaku Perdana Menteri.
Lagi pun, hanya kerana Anwar tidak berjaya mencabar pemecatannya itu dan ia disahkan oleh mahkamah sebagai tindakan yang sah, ini tidaklah bermakna mahkamah yang telah memutuskan pemecatan itu.
Hakikatnya Anwar telah dipecat sebelum beliau mencabar kesahihan pemecatannya di mahkamah.
Dalam fakta kedua, Tun Mahathir jelas bertegas tidak mahu bertindak apa-apa terhadap Azmin yang dikaitkan dengan perlakuan seks sejenis sebagaimana terpapar dalam video dan ditonton oleh majoriti rakyat Malaysia adalah semata-mata kerana tidak mahu menjadi alat atau diperalatkan oleh mereka yang menyebarkan video berkenaan.
Pendirian Tun Mahathir berkaitan perkara ini mungkin betul dan boleh diterima sekiranya video tersebut adalah palsu dan pelakunya bukan Azmin sebagaimana yang dikaitkan dan dipercayai ramai.
Selain mengapa Azmin masih tidak menyaman Haziq Abdullah Abdul Aziz yang mendakwa Menteri Hal Ehwal Ekonomi itu adalah pasangan seks sejenisnya yang terus menimbulkan kegairanan jika benar beliau bukan pelaku dalam video itu, keengganan Tun Mahathir menjadi alat dan diperalatkan dengan sendirinya pula mengesahkan Azmin adalah lelaki dalam video berkenaan, meskipun tidak dapat dikenalpasti oleh pihak polis setakat ini.
Tidakkah dengan tidak sedia mengambil apa-apa tindakan dan hanya kerana tidak mahu dijdikan alat, bermakna Tun Mahathir sudah jadi pelindung kepada kemaksiatan?
Mengapa pada 1998 Anwar dipecat hanya berdasarkan pengakuan seseorang yang mendakwa telah diliwat, tetapi sekarang dengan paparan dalam video yang jelas dan terang, tindakan tetap tidak mahu diambi?
Mengapa pada 1998 ia dikata isu moral dan bukan isu politik, tetapi pada 2019 dikata ini isu politik dan bukan isu moral?
Apakah tafsiran moral sudah berbeza dalam diri Tun Mahathir antara tahun 1998 dengan 2019?
Lebih daripada itu, apakah pendirian Tun Mahathir yang enggan bertindak terhadap Azmin kerana tidak mahu diperalatkan itu merupakan tindakan yang suci, mulia dan lebih terpuji daripada menjadi pelindung kepada kemaksiatan?
Mengapa tidak, selain dalang dicari, pelaku keji dalam video itu juga sepatutnya turut dihukum atas perlakuan kejinya?
(Shahbudindotcom 28/07/2019)

0

0

votes
Article Rating
Kongsikan artikel ini


AZMIN NYATA SUDAH TAWAR HATI DENGAN PKR, ELOKLAH CARI WADAH BARU….

Timbalan Presiden PKR, Azmin Ali tidak hadir lagi dalam mesyuarat bulanan Majlis Pimpinan Pusat (MPP) parti itu yang diadakan semalam.
Ini bukanlah kali pertama beliau tidak hadir mesyuarat MPP, malah difahamkan ketidakhadirannya telah berlaku sejak beberapa bulan yang lalu lagi.
Selain itu, Azmin juga dikatakan sudah sekian lama tidak hadir mesyuarat Biro Politik PKR, meskipun beliau adalah pemimpin nombor dua dalam parti.
Kenapakah Azmin sudah lama tidak hadir mesyuarat PKR, sedangkan melalui parti itulah beliau beroleh tiket untuk bertanding dalam pilihanraya dan seterusnya menikmati jawatan bergaji lumayan dalam kerajaan?
Walaupun mungkin Azmin ada jawapan tersendiri mengenai ketidakhadirannya dalam mesyuarat PKR, tetapi oleh kerana ia berlaku sudah sekian lama, jawapan yang ternampak logik ialah beliau sudah mula tawar hati terhadap PKR.
Jika Azmin masih ada perasaan sayang kepada PKR atau menghargai sumbangan parti dalam pembinaan karier politiknya selama ini, beliau tentunya tidak ambil mudah mengenai kehadirannya dalam mesyuarat.
Lebih-lebih lagi dengan kedudukannya sebagai pemimpin nombor dua dalam PKR, ketidakhadiran dalam mesyuarat untuk suatu tempoh yang agak lama adalah sesuatu yang tidak seharusnya berlaku.
Apakah Azmin berbuat demikian kerana merasakan PKR tidak penting lagi baginya?
Adakah ini disebabkan beliau melihat bahawa menjaga hati dan membontoti ke mana saja Tun Mahathir Mohamad pergi adalah jauh lebih penting daripada menunaikan tanggungjawabnya kepada PKR?
Yang nyata, jika ini berterusan, Azmin memang tidak sesuai lagi untuk terus berada dalam PKR.
Beliau sebaiknya memilih jalan sendiri dengan menyertai mana-mana parti pilihannya, termasuk Gerakan atau menubuhkan partinya sendiri.
Lagi pun jika Ezam Mohd Nor dan Ibrahim Ali pun berani menubuhkan parti sendiri untuk meneruskan perjuangan masing-masing, tiada sebab untuk Azmin memperlihatkan dirinya lebih penakut daripada kedua-dua mereka itu.
Dengan adanya parti baru itu nanti, bolehlah beliau mengangkut semua orang dalam PKR yang menyokongnya bersama partiitu.
(Shahbudindotcom 29/07/2019)

0

0

votes
Article Rating
Kongsikan artikel ini


EMPAT NASIHAT UNTUK AZMIN

Setelah saya membaca dan meneliti juga mengamati kenyataan YB Dato’ Seri Mohamed Azmin Ali berkaitan sokongan terhadap pendirian Presiden PAS sebagai alasan untuk memulihkan ekonomi sangat tidak munasabah dan melampau.
Saya sebagai anggota Parti Keadilan Rakyat serta pendokong utama gerakan Reformasi ingin menyarankan serta menasihati YB Dato’ Seri Mohamed Azmin Ali untuk mengambil langkah-langkah yang berikut;
1. Dato’ Seri Mohamed Azmin Ali perlu berehat serta menerima rawatan khusus kerana kelihatan kurang sihat serta tidak mampu berfikir secara waras.
2. Dato’ Seri Mohamed Azmin Ali perlu melepaskan semua jawatan di peringkat kerajaan dan parti.
3. Dato’ Seri Mohamed Azmin Ali mengakui tidak mampu memikul tugas serta tanggungjawab sebagai Menteri Hal Ehwal Ekonomi bila memperakui hanya kerjasama dengan PAS dapat memperkukuh ekonomi Malaysia.
4. Dato’ Seri Mohamed Azmin Ali perlu memberi ruang dan peluang kepada orang lain untuk memikul tugas Menteri Hal Ehwal Ekonomi.
Sekian.
Hj Mohd Yahya bin Hj Mat Sahri
Ketua Cabang Parti Keadilan Tanjung Karang/ Pengerusi Pakatan Harapan (PH) Tanjung Karang
29 Julai 2019 ( Isnin)

0

0

votes
Article Rating
Kongsikan artikel ini